qundao/data-zh-poetry huggingface dataset:
冬華一夜霜
作者：陳普
朝代：宋

天地生萬物，節度各有常。
毫髮不可亂，奉時以行藏。
不惟寡悔吝，尤可免折傷。
倘不如所受，一一皆自戕。
今年初冬月，造物如不詳。
陰陽忽倒植，連朝狀春光。
無知桃李輩，定序忽迷忘。
點綴老枝上，紛紛發出狂。
一桂爲倡首，彈冠起群芳。
杏思作霞燥，梨亦擬雪香。
西蜀亦不遠，得無欺海棠。
洛陽近咫尺，能不動花王。
凍蜂與寒蝶，入秋皆死僵。
向令當此日，鼓舞又一場。
安知理自在，此事無久長。
一夕天地正，嚴風動昏黄。
吹起四澤水，結爲萬瓦霜。
凌晨爲著目，憔悴不可當。
萎形與死狀，貽笑於大方。
古來此事多，青史長相望。
惟有知道者，進退不狂揚。
有莘必三聘，幡然始就湯。
草廬亦三顧，然後起南陽。
萬牛挽不至，粒餌豈足嘗。
賈生一召至，未朞在帝旁。
不知怒絳灌，一落千丈强。
孝文且如此，何况景武皇。
申轅見漢武，席不煖客牀。
昭昭萬古監，趙綰與王臧。
當時蒲輪至，老稚皆騰驤。
焉知青雲路，轉眼成灾殃。
大抵天下事，進退貴審量。
欲速則不達，驟進祇取亡。
善人勿急合，善事有當防。
輕浮非君子，躁急最不祥。
騎虎作麒麟，駕鶚爲鳳凰。
九疑峰對面，盤谷且徜徉。
凭闌·其一
作者：陳普
朝代：宋

南浦路東西，佳人不可期。
斷雲荒草渡，歸鳥夕陽枝。
心事十二曲，頭顱大半絲。
低回問流水，去去復何之。
凭闌·其二
作者：陳普
朝代：宋

高豁乾坤眼，山晴綠雨收。
夕陽流水遶，荒草白雲浮。
柳蔭小溪側，樵歌古渡頭。
凭虛發清嘯，安得仲宣樓。
出行
作者：陳普
朝代：宋

半挑行李出藍關，便覺前程地步寬。
鯨力衝開千里浪，龍光射破萬層巒。
逢人切莫談邊事，開口何須問故山。
貧殺一身無足道，蒼生百萬要平安。
勸學
作者：陳普
朝代：宋

七閩四海東南曲，自有天地惟篁竹。
無諸曾擁漢入秦，歸來依舊蠻夷俗。
未央長樂不詩書，何怪天涯構板屋。
人民稀少禽獸多，雲盤霧結成烜燠。
樓船橫海未入境，淮南早爲愁蛇蝮。
自從居股徙江淮，鳥飛千里惟溪谷。
經歷兩世至孫氏，始聞種杏匝廬麓。
依然未識孔聖書，徒能使虎爲收穀。
異端神怪非正學，但可出野驚麋鹿。
三分南北又幾年，匹士單夫無可錄。
開元天寶唐欲中，闌干始見盤中蓿。
日南韶石出名公，新羅二士非碌碌。
七閩轉海即洙泗，僅有令孜與思勗。
令人不忍讀唐書，不勝林壑溪山辱。
天心地氣信有時，二三百年漸堪目。
述古大年創發迹，義理文章相接續。
蔡襄風任獬廌司，陳烈氣壓龍虎伏。
介夫當仁竟不讓，了翁守義窮彌篤。
天開道統游楊胡，一氣北來若蘭馥。
了翁責沈先識程，子容聞風亦知肅。
劍龍化作李延平，道理益明仁益熟。
遂生考亭子朱子，撐拓三才開伭育。
植立綱常鰲戴地，開發蒙昧龍銜燭。
三胡三蔡與五劉，新安建安如一族。
直卿幸作東床客，照耀乾坤兩冰玉。
四書才老多有見，楚辭全甫尤能讀。
正叔安卿親聞道，稍後景元亦私淑。
禮書身後得直卿，遺經未了留楊復。
奎宿分野忽在茲，神光秀氣相追隨。
燈窗眉宇轍不同，金玉滿堂珠萬斛。
遂令四書滿天下，西被東漸出九服。
方將相與作齊魯，邇來微覺忘梳沐。
賢良文學偶未設，牆角短檠棄何速。
相看一一皆鳳麟，相薰漸漸隨鷄鶩。
古今最重是習氣，聖賢爲此多顰蹙。
一落千丈不可回，堅冰都在坤初六。
詩書自古不誤人，明經不但爲干祿。
聰明才智萬景春，家國子孫千百福。
吾言喋喋徒費辭，自昭拱看扶桑浴。
勸學歌
作者：陳普
朝代：宋

太極肇判兩儀生，其中人爲萬物靈。
人亦天地一物耳，獨以道義超衆形。
立爲三才中宇宙，發揮天地經人倫。
茲事初非外爍伐，毫髮皆備七尺身。
後生可畏如日出，千金之軀豈可輕。
寸陰可惜莫虛擲，百年安得長青春。
有力如虎當猛省，何况責望深父兄。
不通六籍不是學，未了三才未是人。
希聖必須志堯舜，希賢必用爲顔曾。
義理彝倫精講究，禮樂制度須詳明。
體用源流務透徹，血脈文理仍流行。
會通兩盡始無礙，範圍未始離曲成。
無塵胸次貯萬卷，拔山筆力扛千鈞。
不用高枕卧丘壑，用之家齊國治天下平。
不但匹夫匹婦皆獲所，草木魚鼈咸清寧。
此皆後進本分事，不爲干利與求名。
更須掃除謔浪傲惰態，打并嗜欲聲色情。
一物一則同一敬，牢守孔孟張朱程。
喫緊工夫决有效，令聞廣譽垂千齡。
英雄氣概爲則是，一變至道非難能。
君不見四十五十無聞不足觀，總是惰而不學昏昏貿貿枉生天地間。
勸考亭收文公書兼聚書
作者：陳普
朝代：宋

孟氏繼孔徂，鳳鳥竟寂寞。
千年性命傳，造化欲廢閣。
生人無所之，死者不可作。
人心萬山隔，治統千大落。
天生周與程，得手始撐拓。
百年復考亭，體用遂磅礴。
精密洗麤疏，深厚驅淺薄。
窾郤靡不周，混沌元無鑿。
誰家不藏書，心目迷博約。
身爲行秘書，所適常迷錯。
考亭三十匣，獨爲百川壑。
萬善始有條，列聖元非昨。
千派得一原，靈龜不勞灼。
卷帙浩無邊，要處自如躍。
歲月荒苔生，風雨惟丹雘。
翁死六十年，輒起人哀樂。
同心在咫尺，閔此無聲鐸。
爲推去後心，如受生前托。
倬彼得不磨，壞乎頼爰度。
人心已開闢，萬象森沖漠。
重搆理斯文，同盟敢無諾。
叔文九日·其一
作者：陳普
朝代：宋

葱梅韭芥本同家，自入離騷竟入邪。
一日露牙救桓景，千秋添得伴黄花。
叔文九日·其二
作者：陳普
朝代：宋

江左夷吾本勝流，晚因造膝却生愁。
紫囊肯上斯人腕，敢怨離騷佩不收。
古田女·其一
作者：陳普
朝代：宋

昔年過饒州，一事獨希差。
清川浴婦人，以晝不以夜。
上流濯垢膩，下流汲歸舍。
供佛與事尊，共用如啗蔗。
朝昏賣魚蝦，晴雨親耕稼。
樵蘇與負戴，咸與夫並駕。
流污浴豈非，失禮事可訝。
我時適逆旅，一見爲汗下。
欲言不可得，况敢加譏駡。
靜惟天下事，無邊可悲咤。
一從文王沒，聲教不踰華。
巴夔與閩粵，至今愧華夏。
男不耕稼穡，女不專桑柘。
內外悉如男，遇合多自嫁。
雲山恣歌謠，湯池任騰藉。
插花作牙儈，城市稱雄霸。
梳頭半列肆，笑語皆機詐。
新奇弄濃粧，會合持物價。
愚夫與庸奴，低頭受凌跨。
吾閩自如此，他方我可暇。
福州縣十三，余幸窮厓下。
十里近郭縣，此俗獨未化。
一日來古田，拔秧適初夏。
青裙半絞扎，水泥和撥迓。
事事亦不惡，位分無假借。
三王二帝年，人倫密無罅。
冀方古當塗，豐水今滻灞。
見惡如豺狼，嗜禮如膾炙。
固無期桑中，亦無舞臺榭。
一國皆若狂，一年惟有蜡。
盛年事耕織，斑白可休假。
習見宜如常，驟異良以乍。
勸君但勤饁，茲事宜永謝。
儻能用吾言，雞豚願同社。
古田女·其二
作者：陳普
朝代：宋

北人見颶風，掀簸嗟真差。
君子逢不若，白晝成黑夜。
日月同一天，寧復殊次舍。
禮義無華夷，悅心悉如蔗。
披沙欲出金，惡莠爲害稼。
朝歌與勝母，賢者同回駕。
中爲去偏倚，庸但無怪訝。
安敢亢亢方，却無伈伈下。
禮不慮咈違，義不卹怒駡。
恭惟秦漢前，禮樂止河華。
七閩底處所，目不覩韶夏。
食才美馬甲，衣僅知壓柘。
應無雁幣聘，寧識棗脩嫁。
歷漢晉至唐，談口無可藉。
令孜與思勖，畏作貂璫霸。
第從常衮來，始識不逆詐。
珠玉滿面前，猶或迷光價。
一二百年來，驊騮漸知跨。
述古與介夫，各有詩書暇。
晦翁黄勉齋，遂以教天下。
昔時蠻隸國，今作齊魯化。
沂風藹莫春，絃誦殷長夏。
蹡蹡多規行，穆穆親衡迓。
方知地無偏，又喜才不借。
獨餘男女俗，缺漏留微罅。
未能秣駒漢，頗礙雪馿灞。
有心即知禮，有口皆思炙。
男女既冠笄，屋宇仍臺榭。
朝夕曉凊溫，春秋能社蜡。
溱洧秉蕳遊，此日何可假。
禮自標枝來，心無傾蓋乍。
風流與衣冠，猶當軼王謝。
田漁非女事，詩以告里社。
呈汪主簿及茗源諸公
作者：陳普
朝代：宋

章甫公西愧點雩，斷纓子路羨柴愚。
天知人棄終多福，道屈身伸頼讀書。
有日官曹須忍耐，薰天聲利儘欷歔。
行藏謾似琅琊客，採藥深山日不虛。
呈縣尹·其一
作者：陳普
朝代：宋

生賢造物意何仁，一本從來只爲民。
擇取易中五陽卦，要令到處四時春。
黄扉紫闥終行志，碧水丹山且愛人。
滿縣栽花祇悅目，桑麻雨露是公真。
呈縣尹·其二
作者：陳普
朝代：宋

富貴能無不俛眉，太玄久作覆瓿資。
柴荆晝刻聲何駛，芹草春風浪已披。
似此深心寧爲己，其如淺學謬蒙知。
位無大小心惟一，已是當年吐哺時。
和友人惠詩
作者：陳普
朝代：宋

萬事無非理數成，吾徒但向此研精。
介鱗有分當咸若，麟鳳何緣許瘦生。
愧我詩書空盜竊，喜君學易有功程。
相逢亦似非人力，十載昏花一日明。
和友人韻
作者：陳普
朝代：宋

兒童恨芳草，不識春長在。
簞瓢樂不斷，焉知顔髮改。
黄鶴雅入聽，鶗鴂亦可罪。
混沌何曾死，拱璧莫輕碎。
野馬恣流行，遊絲無罣礙。
太極物物一，樂事頻年再。
緬懷良友心，不言默相對。
願爲蛩駏交，共話螻螘戴。
和叔父九日後樓集·其一
作者：陳普
朝代：宋

霞邊鶩表見羅浮，左右東南數十州。
天近先看洗光日，地高略數下灘漚。
乾坤廣大千峰玉，人物英雄百尺樓。
衰暮來茲更重九，菊花須滿雪霜頭。
和叔父九日後樓集·其二
作者：陳普
朝代：宋

萬化區中總莫逃，範圍不得是清高。
天將萸菊溫存晚，秋把山川貼助豪。
祭禰五更薦儀禮，上樓萬境擥離騷。
化工似欲重重九，催促霜前辦兩螯。
和李太白把酒問明月歌
作者：陳普
朝代：宋

人生能幾月圓時，歌之舞之復蹈之。
月爲一人我成三，更遣青州從事相追隨。
四人好在都無闕，相勸相酬到明發。
此夜山河有主張，鎖碎繁星俱滅沒。
采石已來五百春，當時青天爲宇四無鄰。
上下通透皆冰玉，豈徒眉宇真天人。
力士嗔人譬如刀割大江水，世間閒是閒非皆如此。
君不見李白携月到夜郎，一洗瘴天盡入冰壺裏。
和清叟奉御大都
作者：陳普
朝代：宋

帝里春深草木苞，御河滾滾浪翻桃。
萬千紅紫跡如掃，九十青皇壽已高。
南國江山歸夢遠，東宮松桂晝陰交。
丘園喜有平安報，新竹初成集鳳梢。
和清叟自勉
作者：陳普
朝代：宋

緝熙正學勿虛過，立志悠悠得幾何。
黄卷工夫當猛省，青春齒髮莫蹉跎。
筆頭有燄由充養，鏡面無塵在洗磨。
六籍四書無釋手，胸中治具看森羅。
和答友人
作者：陳普
朝代：宋

無一能攀古聖賢，僅能澄凈一腔天。
新於梅畔見無極，久向心中閲逝川。
文暢惠勤同錫飯，東園甪里共衾眠。
儀秦肩穀難參錯，莫怪香山去學禪。
和答友人
作者：陳普
朝代：宋

萬事云何只有吁，閑調經世月牙吾。
要知剝復無非數，不定乾坤未用儒。
莫問蹠非并舜是，但存房範與膺模。
洗心□有義方易，閒氣須教半點無。
和荼䕷
作者：陳普
朝代：宋

綠霜和雪揉爲裁，消得玻瓈紫玉杯。
擾擾開時違賞翫，匆匆落去謾遲回。
顛迷蝶夢留蝸國，荏苒龍珠入蚌胎。
急作招魂傾桂酒，尚餘半面在蒼苔。
和菜花·其一
作者：陳普
朝代：宋

天公大似慰顔貧，二月滿園瓜子金。
不問異根仍異味，盡令同色亦同心。
輪蹄見棄各有路，蜂蝶爭趨亦若林。
魏紫姚黄來課此，如聞太古簣桴音。
和菜花·其二
作者：陳普
朝代：宋

華實根荄若箇般，深知始解識鹹酸。
爭春豈敢當紅紫，貼地何能助碧丹。
未說餘膏尤濟用，最令中色直堪餐。
洛陽個個知揚撥，此物却無人會看。
和開元余兄儒術悮身·其一
作者：陳普
朝代：宋

安得茅茨美化流，絃歌多著武城游。
文章久矣經天地，孝悌非徒淑黨州。
惟有命焉軻不謂，貧非病也憲何羞。
曼相能使人相類，莫信詩人浪訴愁。
和開元余兄儒術悮身·其二
作者：陳普
朝代：宋

莫逐嗟卑嗟老流，謀身先向呂宮遊。
力耕不怕水和旱，篤信能行貊與州。
寡悔到頭終得祿，不恒自古或承羞。
藜羹布被君休嘆，五十無聞却是愁。
和黄雲甫韻
作者：陳普
朝代：宋

志欲鑽研探本原，聖言爭柰遠如天。
爬沙愧我遲而鈍，穿石輸君敏且專。
方識立身須廣大，也知去道每輕儇。
若將中正在正鵠，砥鏃磨鋒必入旃。
喜晴
作者：陳普
朝代：宋

炎天積雨氣如秋，今日新晴快倚樓。
神女收雲清客夢，羲和鞭日慰民愁。
昨朝苔砌行螻蟈，破曉松梢亂栗留。
暑氣猶輕如四月，欲從溪上問輕舟。
困王孫
作者：陳普
朝代：宋

養生喪死婦女手，受氣成形酒色胎。
牧馬夜歸眠馬下，夢魂猶遶舊樓臺。
壬辰日蝕
作者：陳普
朝代：宋

憶昔度宗皇帝時，十年十三日食之。
似道屭贔湖海曲，天子宮庭躭樂嬉。
滿朝翕翕皆婦人，禍來照鏡方畫眉。
北軍順流日食既，兩國正爾爭雄雌。
興亡豈必皆有數，百年以來士氣索。
文臣髀肉不識馬，武士驚魄怕見旗。
壽容山
作者：陳普
朝代：宋

天下東南有玄圃，左瞰閩浙右俯楚。
藴瓌露秀周峰巒，異氣時出爲雲雨。
何年營丘文獻孫，相攸弛檐來胥宇。
綿綿瓜瓞日蕃滋，福德兩兼一爲主。
山川歡喜神靈依，五者日用如水土。
我來昔在旃蒙年，乃翁八十健如虎。
再來當公六十六，春風習習生談麈。
即溫聽厲心自凉，不覺人間有炎暑。
年年今日慶生申，已得河圖天數五。
今年三合尤奇妙，人生與猨共歌舞。
樽前萬事皆如意，酒酣屈指爲君數。
彩衣堂下森芝蘭，四宗人人皆玉樹。
詩書禮義照人間，謙恭孝弟麒麟武。
高年壯健幼穉仁，此事天下莫之禦。
福地何但貯退藏，請以閟宮代梁甫。
壽柏峰
作者：陳普
朝代：宋

愛道愛寶同縮蝸，福善一點如朝霞。
稽天利欲渺無路，不妨甪里留巔崖。
清虛淡素天所覷，百神萬物爭擁遮。
七十移桃自玄圃，八十意思猶未花。
含如抱粹不肯露，時對知己抽萌芽。
我亦一人年在弟，弱質自媿霜蒹葭。
逢人說項有何見，豈非氣味同一家。
啖柏茹芝分一葉，朝夕供兄粥與茶。
一任張良算出去，人生何惜老年華。
壽龍津余此溪
作者：陳普
朝代：宋

昔在辛酉年，余裁十有八。
翁時多十歲，無地貯英發。
世運欲轉移，正氣久鬰閼。
科場弊已極，無復分椒樧。
千里足難羈，須作奔泉竭。
閉目駭奔騰，掩耳羞嘈囋。
歸來分躬耕，復不禁芽枿。
蒯緱走杭越，觸藩不能脫。
紛紛夢中人，妄與談空闊。
翁兮獨家居，自得真機栝。
一日山河新，妙契靜中斡。
尚堪作子長，亦久抱惻怛。
遂生肥遯心，確乎不可拔。
人間閙蜂蝶，過目惟蹙頞。
惟有燕歸來，捲簾無阻遏。
室鳴孺悲瑟，門斷陳遵轄。
惟我拜床下，見侍隆中葛。
軀爲天地惜，日用詩書豁。
但見居深深，誰知活潑潑。
松柏晚叢立，薑桂老逾辣。
新年俄八十，道氣方蘭茁。
平生善養氣，不作宋人揠。
年來滋長茂，略不驚齒髮。
人生各有志，萬物不能奪。
善身背生色，濟世腓無胈。
一與時偕行，造物自見察。
人壽百二十，堯夫豈虛喝。
分數天所裁，與行自能達。
老彭祇諛言，但論道本末。
更閲五十番，飛蜂與斯蚻。
夜坐
作者：陳普
朝代：宋

書債如山未有涯，幽懷耿耿夜眠遲。
官無蟈氏蛙何橫，天靜狼星狗不知。
談易入神山鬼笑，端襟持鏡玉蟾窺。
悠悠窗下新功小，羞見凌空萬玉姿。
夜坐
作者：陳普
朝代：宋

竹雲亂相逐，明月羞如女。
青山鎖幽人，饑民卧茅宇。
夜臺
作者：陳普
朝代：宋

角陵初爲五斗盜，崔浩繼作千尋宮。
重黎不生大禹死，鬼魅雜出交蛇龍。
妄夸奪盡離婁明，虛喝弱却樓煩弓。
禮樂沉淪入九地，陰邪叫嘯充虛空。
人寰黯淡如夜臺，百物悽愴生芒鋒。
虎狼四出食人肉，四溟不受黄流東。
豈無健士能排遏，末俗骨醉難爲功。
我欲南游叫虞舜，一怒爲我誅兜共。
陰陽草昧風氣閉，蒼梧日落天鴻濛。
代天去惡如拔薤，後剪枝葉先其宗。
洗心學易見太極，百怪冰釋春流通。
道在不係後與前，日月東出開群蒙。
更須講究銅駝事，結正當年河上公。
大學
作者：陳普
朝代：宋

致知格物最爲難，夢覺關中善惡關。
若得二關俱過了，方成人在兩儀間。
大王峰
作者：陳普
朝代：宋

統攝群峰占水湄，長如翼德斷橋時。
惡聲聊斷仙靈耳，赤幘空汗百世師。
天上碧桃
作者：陳普
朝代：宋

春階蕩漾春日長，羽林颯颯勾陳蒼。
鈞天寥寥帝不康，一月震悚奔勾芒。
夜鳩衆功和陰陽，粉白黛綠各一方。
鑄作娟麗盈盈粧，金烏飛去東藩傍。
左右前後千毛嬙，青雲衣兮白霓裳。
重重華蓋十六行，瓊林玉殿積縞霜。
氣焰薰薄摇籃光，白雲鄉是碧雲鄉。
騎龍韓愈如漁郎，緱山仙子聞仙方。
坐鶴之背吹鳳凰，穆子簡子方來王。
氣迷色眩成肆狂，執法叩閶夕抗章。
有一於此無不亡，言從諫聽如禹湯。
斥罷脂澤去芬芳，各服毼衣事蠶娘。
天柱峰
作者：陳普
朝代：宋

撐天拄地氣何雄，絕似多愁杞國翁。
五曲年來添個伴，從今不復患共工。
太極中事事皆有即無佛
作者：陳普
朝代：宋

三春蝴蝶誰言夢，六月蒼蠅詎可憎。
未怪康衢中有虎，每疑太極裏無僧。
太極詩上范天碧侍郎
作者：陳普
朝代：宋

涵涵六合八紘裏，類聚化生何可紀。
固然兩人陰與陽，大要一個不得已。
所從無聲亦無臭，所出如彼復如此。
成象效法森目前，大自三才小一螘。
形樣度數各有極，體段一一無偏倚。
纇疵痕迹毫髮空，可驚可怪復可喜。
參如交錯天然文，不斷去來川上水。
堯舜得之御黄屋，不動脚手萬物理。
孔顔得之洗其心，四時晝夜同行止。
蓋緣道理元如斯，無非禮義當然耳。
就中發出太極來，萬化一丸而已矣。
眼看手搏漠無有，一日無之天地毀。
片時俄頃不可離，萬古千秋長不死。
靜爲體而動爲用，來爲神兮去爲鬼。
不離於物仍猶尊，並行不僭光同體。
但從化上識中庸，立見源流徹精髓。
自從夫子繫周易，千古百年沒荆杞。
一朝道在九疑下，紅輪扶出咸池洗。
不私其有以示人，意與朋類同甘美。
隋珠夜光翻不幸，操刀按劍如蠭起。
唇焦口燥朱晦翁，至今無柰龍無耳。
終然性在天地間，臭味不患無蘭芷。
文正有孫已佳絕，混沌相識尤奇偉。
震澤天台合清秀，洞見無終與無始。
一笑相逢武夷足，菊花未老梅含蕊。
共在在生不息中，思入遥天碧萬里。
金城鐵壁私家學，一言半句俘其壘。
斷槎枯枿晚未生，睡魔辟易面沃水。
世間無限掃復生，無事生事雜且猥。
一天一地珠爲丸，注疏陋儒足加箠。
願公多與說無外，庶使蒼生安六禮。
夫差伍員
作者：陳普
朝代：宋

載籍幾千年，相踵興亡跡。
何國非自取，一一有來歷。
亡必以失道，與必以有德。
有德無不興，不在防寇賊。
大綱一端正，上下合于一。
左右無共鯀，小大皆益稷。
執此治天下，天下無與敵。
無道必自亡，不可容智力。
中心一不正，禍亂起不測。
計慮非不周，防閑非不密。
龍蛇起平陸，刀劍出袵席。
昔常恨吳王，不納伍員策。
父讎不共天，吳越不兩立。
敗之于夫椒，足報檇李役。
殺心如未謝，滅越如呼吸。
五千棲會稽，甲楯尚流血。
一舉而盡之，後患永絕息。
柰何倉卒中，鬼神奪其魄。
不信忠臣言，坐使良機失。
瞬息二十年，越兵破吳國。
遂令泰伯祚，一日不血食。
至今塵編中，見者皆嘆息。
抑嘗思其故，此事未足蹙。
吳亡自有端，滅越故無益。
夫差誠已誤，伍員未爲得。
萬事理爲準，萬理心爲宅。
好惡一毫偏，成敗千里隔。
本正不憂末，主强不愁客。
病四百有四，最患膏肓疾。
外邪何足憂，內寇逾螟螣。
家不在藩籬，國不在城壁。
怨不在仇讎，憂不在夷狄。
最毒是小人，必亡惟女色。
百禍生驕矜，衆怨叢苛刻。
滅用無仁恩，死由肆胸臆。
子蘭爲腹心，必滅芈社稷。
趙高侍幄帷，秦亡已無日。
鴻門殺沛公，終洒帳下血。
晉禍在賈充，了不關劉石。
平盧討擊使，尚不逃三尺。
華清羽衣曲，豈得無敵績。
勾踐誠可除，宰嚭猶在側。
西施舞落日，吳宮已荆棘。
子胥計誠忠，無乃迷緩急。
夫差爽已奪，句踐自千百。
殺一留其餘，亂門豈可塞。
寄語伍子胥，善惡當詳擇。
亂亡所當念，心非最難格。
姚國秀十詠·信芳亭
作者：陳普
朝代：宋

德馨何酷烈，同心皆與知。
靈根在何許，暗室毋自欺。
姚國秀十詠·勒馬山
作者：陳普
朝代：宋

六合橫馳騖，道人門不開。
回頭顧明命，鞭辟入身來。
姚國秀十詠·圓山
作者：陳普
朝代：宋

道人見此山，指作太極圖。
中宵挂明月，請看頭上無。
姚國秀十詠·小山
作者：陳普
朝代：宋

平生一丘願，不忘岳連姿。
若求靜壽意，一簣有餘師。
姚國秀十詠·東塾
作者：陳普
朝代：宋

濂溪義安取，新鄭與新豐。
所以東塾子，拳拳東塾翁。
姚國秀十詠·梅窗
作者：陳普
朝代：宋

年年佩溫故，先入一枝來。
歲寒吾與女，欲別重徘徊。
姚國秀十詠·溪莊
作者：陳普
朝代：宋

疇昔何來此，青山與白鷗。
絮飛春不去，潮返月頻留。
姚國秀十詠·玉女峰
作者：陳普
朝代：宋

道心苦難足，造物冷看人。
鐵漢未成就，遺渠妍笑顰。
姚國秀十詠·竹塢
作者：陳普
朝代：宋

竹靜塵不染，塢深人不到。
欲海不可航，聊須從吾好。
姚國秀十詠·菱塘
作者：陳普
朝代：宋

廉隅集謠詠，舉世尚和光。
平生憎老子，蓄雨肥菱塘。
姚氏生男歌
作者：陳普
朝代：宋

開乾樞，轉地軸，喜氣鬰葱充閻閭。
一點文星降天闕，女郎捧得掌中珠。
破曉兒童忙報道，以璋作麞大筆書。
纔過五日便呱泣，古稱英物竟不虛。
山靈鍾秀産英傑，冰肌玉骨色清癯。
孔釋果然親抱送，天上麒麟汗血駒。
于公積德加厚地，袞袞公侯儘有餘。
從今生一必生二，續作杜陵歌二雛。
五桂爭秀椿未老，蘭孫競出新根株。
矧彼開元衣鉢在，有例有樣非敢諛。
當年秀發名登於桂籍，作個公卿豈肯卑微歟。
孟子·一暴十寒
作者：陳普
朝代：宋

一粒微陽稍兆和，嚴凝莫奈雪霜多。
天人勝負爲消長，造物其如所息何。
孟子·不動心
作者：陳普
朝代：宋

見道分明了不疑，氣常無暴志常持。
確乎理氣爲標準，變故艱危豈足移。
孟子·不愧不怍
作者：陳普
朝代：宋

己私凈盡復何爲，觸處逢原與理隨。
心廣體胖無所累，浩然之氣未嘗虧。
孟子·不遇魯侯
作者：陳普
朝代：宋

齊梁舊事慣常陳，道運湮微且莫伸。
便使臧倉無阻間，魯侯未是有爲人。
孟子·乍見入井
作者：陳普
朝代：宋

乍見無從那處生，非思非勉出天真。
苟無物欲相攻奪，人性如何有不仁。
孟子·事天立命
作者：陳普
朝代：宋

窮理知天所性全，存而順事沒而安。
保全是理無容失，所受於天或可還。
孟子·井未及泉
作者：陳普
朝代：宋

井深九仞已勞功，未及於泉等是空。
學問垂成還自棄，有爲何異不爲同。
孟子·人不可以無耻
作者：陳普
朝代：宋

耻字在人爲甚大，根心羞惡不容無。
所存所失分岐路，爲跖爲堯遂兩途。
孟子·仁不可爲衆
作者：陳普
朝代：宋

天下最强惟理義，英雄顛倒莫能爲。
依依一縷人心在，天命於斯自不違。
孟子·仁熟
作者：陳普
朝代：宋

雖然仁道係心根，熟處工夫在所存。
惟是日新常不息，取之左右自逢原。
孟子·仁者人也
作者：陳普
朝代：宋

真精二者合而凝，形氣中涵太極真。
道即是身身即道，從來道外本無身。
孟子·仁者無敵
作者：陳普
朝代：宋

仁人所在人心萃，魚爵叢淵固自歸。
天命到頭還不外，東征西怨豈容違。
孟子·今樂古樂
作者：陳普
朝代：宋

韶濩無聲鄭衛淫，紀綱條理杳難尋。
雖然古樂非今樂，又與民同無古今。
孟子·公孫衍張儀
作者：陳普
朝代：宋

虎狼縱暴互奔馳，狐魅紛紜擅肆欺。
三二百年天地裏，十棚木偶弄嬰兒。
孟子·具體而微
作者：陳普
朝代：宋

道體本來無限量，其間細大競差殊。
只爭思勉些微累，意必之心未絕無。
孟子·博學反約
作者：陳普
朝代：宋

事理紛紛未易窮，其間脈絡要通融。
能於博處知其約，漸次收功一貫中。
孟子·周公之過
作者：陳普
朝代：宋

過血乖離慘極刑，人情天理豈其真。
天心處置非無意，故把瑕疵累聖人。
孟子·善信美大
作者：陳普
朝代：宋

善得於心皆實有，本根植立已無虧。
美而且大并神聖，熟後工夫出不期。
孟子·善與人同
作者：陳普
朝代：宋

善出於人元即性，在人在我本無殊。
常人未免爲私累，上聖之心道與惧。
孟子·執一
作者：陳普
朝代：宋

事理紛紛千萬億，豈容執一以爲中。
聖賢心術無偏倚，只在能權識變通。
孟子·堯舜之道孝悌
作者：陳普
朝代：宋

堯舜巍巍道極隆，豈徒行止疾徐中。
事親敬長根天性，愚智由來一本同。
孟子·堯舜之道陳王
作者：陳普
朝代：宋

自賊其君固不恭，責難陳善乃爲忠。
要知堯舜夫何道，只在常言仁義中。
孟子·夜氣
作者：陳普
朝代：宋

氣無所帥任崩奔，東騖西馳利欲昏。
人事才停機械息，天心無間本真存。
孟子·大丈夫
作者：陳普
朝代：宋

玉食珍羞不謂榮，簞瓢陋巷豈爲貧。
亭亭當當無偏倚，宇宙綱常任自身。
孟子·大勇
作者：陳普
朝代：宋

大勇非由血氣充，性情義命本來公。
至剛至直純天道，逆理其間何所容。
孟子·大成
作者：陳普
朝代：宋

任與清和猶是器，偏於所執不相通。
大成之德該全體，萬理同歸一貫中。
孟子·天位
作者：陳普
朝代：宋

天位待賢良有以，理天之物治天民。
近來職掌歸西邸，不是朋親即富人。
孟子·天吏
作者：陳普
朝代：宋

生殺存亡我敢專，德刑予奪出諸天。
曰天所命惟其理，夫豈諄諄告語然。
孟子·天民
作者：陳普
朝代：宋

皇天賦予各成形，萬理兼該備自身。
所謂天民非有別，能全所賦以爲人。
孟子·天爵
作者：陳普
朝代：宋

利名物外奚必用，至貴無虧備自身。
舍己從人徒取賤，到頭還自喪其真。
孟子·天爵
作者：陳普
朝代：宋

天爵在人非我有，重輕取予係於人。
要知良貴人難奪，德義尊榮本自身。
孟子·夷之
作者：陳普
朝代：宋

厚葬非徒識所先，分明至愛自心根。
憮然一悟奚從發，爲有良知尚未昏。
孟子·子路喜聞過
作者：陳普
朝代：宋

諱疾之人每忌醫，夫誰有過喜人規。
仲由勇義能如此，令聞無窮百世師。
孟子·存心養性
作者：陳普
朝代：宋

心體能存無走作，油然義理自中生。
更無物欲相攻伐，萌蘗欣欣競向榮。
孟子·孟子去齊
作者：陳普
朝代：宋

女樂之行恨未忘，時人又爲去齊傷。
聖賢出處常如此，道運終天孰主張。
孟子·孟子好辯
作者：陳普
朝代：宋

禽獸縱橫鬼魅多，人間岐路總差訛。
當時緘口終無語，天理民彝竟若何。
孟子·孟子見梁惠王
作者：陳普
朝代：宋

道氣凄凉七百年，招賢一舉獨非天。
當場禮義難分別，回首空山重惘然。
孟子·尚友
作者：陳普
朝代：宋

賢聖雖亡心不死，詩書所在即其人。
大人取友無今古，天地中間一性真。
孟子·山徑
作者：陳普
朝代：宋

山徑之行才不用，依然茅{艹/槩}是荆榛。
人心頃刻無容放，稍或遺忘欲遂生。
孟子·巨室
作者：陳普
朝代：宋

豶豕之牙須有道，執牛之尾豈良圖。
亂臣賊子乾坤裏，天地人心未必無。
孟子·心官則思
作者：陳普
朝代：宋

心嚴內主役群形，百體欽承順令行。
若失所思隨欲動，反爲形役自紛爭。
孟子·思誠
作者：陳普
朝代：宋

氣形與理一齊生，誠妄相須兩並行。
須是本心無走失，所存熟後自能誠。
孟子·性善
作者：陳普
朝代：宋

異論縱橫害已深，一言性善發天心。
民彝物則依然定，多少綱常起獸禽。
孟子·憂憂喜喜
作者：陳普
朝代：宋

骨肉真情出不期，捐階蓋井我何知。
風埃滿目閒來往，天性曾無一點疵。
孟子·放太甲
作者：陳普
朝代：宋

未道鳴條作網羅，近來亳邑轉偏頗。
嗣君可到先王墓，爲問南巢事若何。
孟子·文公三年之喪
作者：陳普
朝代：宋

性善之言一動心，至誠惻怛出天真。
紛紛狗彘乾坤裏，獨有居廬啜粥人。
孟子·易地皆然
作者：陳普
朝代：宋

今古無過只一中，隨時適變不相通。
聖賢心術無偏倚，事業雖殊道則同。
孟子·時雨之教
作者：陳普
朝代：宋

善教惟迎欲發機，神方啟沃妙乎時。
沛然化境無留滯，弄月吟風自不知。
孟子·有庳
作者：陳普
朝代：宋

弟兄小忍與堪憐，公義私情獲兩全。
管叔若教封有庳，如凶凶罪豈無偏。
孟子·有物有則
作者：陳普
朝代：宋

大而天地無邊際，細入無倫極眇綿。
一器之中涵一理，隨其所在莫非天。
孟子·杞柳
作者：陳普
朝代：宋

梓漆椅桐質本奇，用而爲器始皆宜。
倘令杞柳非柔順，未必桮棬可得爲。
孟子·枉尺直尋
作者：陳普
朝代：宋

計利無非患得心，誰能枉己直於人。
既甘隠忍無羞惡，氣餒如何更復伸。
孟子·格非
作者：陳普
朝代：宋

糾繆繩愆皆末務，徒勞事事與之爭。
非心格盡常於道，本正源澄萬派清。
孟子·正命
作者：陳普
朝代：宋

脩身盡道素無愆，變故之來出自天。
比死見刳申子死，亦皆義理所當然。
孟子·求放心
作者：陳普
朝代：宋

放豚無迹競西奔，著意追求孰用功。
惟必操存能主敬，依然不離這腔中。
孟子·浩然
作者：陳普
朝代：宋

至剛至大莫能言，宇宙天人總一般。
須是意誠心正日，本來體段始堪觀。
孟子·湍水
作者：陳普
朝代：宋

湍水縈迴隨所决，亦須順道乃從流。
若非所性元趨下，料可東西决得不。
孟子·爲貧而仕
作者：陳普
朝代：宋

君子入官須事道，仕而非道似非常。
抱關擊柝雖卑賤，職分終然不可忘。
孟子·牛山
作者：陳普
朝代：宋

氣化流行出一元，生生之理自天根。
倘無斤斧牛羊累，觸處均沾雨露恩。
孟子·獵較
作者：陳普
朝代：宋

道體從宜無害義，不容外物獨違時。
未能槁食并泉飲，咽李哇鵝豈可爲。
孟子·王政
作者：陳普
朝代：宋

分地因天各有宜，財成輔相只當爲。
相忘祿産沾濡重，皥皥渾渾自不知。
孟子·王道勸齊王
作者：陳普
朝代：宋

列國分爭幾百年，人心天命不其然。
俗儒槩執春秋義，何忍斯民久倒懸。
孟子·王霸
作者：陳普
朝代：宋

德誠已有奚容力，假僞非由力莫爲。
若使桓文居萬里，不知功效竟何施。
孟子·理義悅心
作者：陳普
朝代：宋

芻豢膏粱嗜不休，悅心之樂孰能求。
倘知禮義真滋味，陋巷簞瓢豈足憂。
孟子·生之謂性
作者：陳普
朝代：宋

理氣雖然不可無，形而上下有精粗。
槩將動作名爲性，天地同爲牛馬區。
孟子·生憂患死安樂
作者：陳普
朝代：宋

路向平夷多折軸，或因危阻遂安全。
吉凶豈必皆由命，畏玩之中各有天。
孟子·由仁義行
作者：陳普
朝代：宋

聖心仁義相爲一，行動無非個裏來。
已自不思并不勉，曷嘗著意爲安排。
孟子·當務爲急
作者：陳普
朝代：宋

道之所貴通全體，何暇區區旋較量。
惟是綱維無所作，千條萬目自分張。
孟子·百里奚
作者：陳普
朝代：宋

貧來芻牧竟何疑，只是要秦一事非。
爵祿無心殊已久，誰能白首戀輕肥。
孟子·盡心知性
作者：陳普
朝代：宋

心具良知所性根，若非窮理亦能昏。
心須物格無餘藴，藩蔽開除本體存。
孟子·知言
作者：陳普
朝代：宋

識見超然地位高，人言情僞察秋毫。
一些疾病生心腹，明鑑當臺不可逃。
孟子·禪繼
作者：陳普
朝代：宋

處變安常兩不同，聖心天地與爲公。
要知授受精微處，不問親疎共一中。
孟子·禹湯文武周公
作者：陳普
朝代：宋

千聖相承惟道一，憂勤惕厲意尤深。
至誠之理元無息，有息良非天地心。
孟子·私淑
作者：陳普
朝代：宋

百有餘年澤未窮，寒潭秋月寸心同。
尼山想像人如玉，夜半相逢夢寐中。
孟子·終身之憂
作者：陳普
朝代：宋

冠屨昂昂數尺軀，聖賢無我意何殊。
伊人德業光天地，在我寧甘食粟夫。
孟子·終身慕父母
作者：陳普
朝代：宋

外物安能亂本真，終天眷慕受恩深。
大人所在元無壞，不失初來赤子心。
孟子·義利
作者：陳普
朝代：宋

利出私情害萬端，義循天理樂而安。
是非得失分霄壤，相去其初一髮間。
孟子·義外
作者：陳普
朝代：宋

所長之人雖在外，敬之之道自中推。
可憐告子灰心久，禮物昏迷不自知。
孟子·聖人人倫之至
作者：陳普
朝代：宋

圓頭方腹一皆人，堯舜元非鳳與麟。
道德文章光萬世，看來只是盡人倫。
孟子·聞知
作者：陳普
朝代：宋

神知不在見知聞，氣化流行一本存。
軻後誰言無復有，遺歌依舊起龍門。
孟子·自得
作者：陳普
朝代：宋

勿助勿忘隨所事，潜心積慮孰加功。
待須默識心融後，左右逢原觸處通。
孟子·自暴自棄
作者：陳普
朝代：宋

所性自來非不善，居參豚犬豈人情。
昭昭日月明如鏡，瞑目甘心冒昧行。
孟子·舍生取義
作者：陳普
朝代：宋

義在甘心自殺身，人情天理此爲真。
誰能出段乾坤裏，長作偷生負罪人。
孟子·舜大孝
作者：陳普
朝代：宋

暮雨梧山淚滿襟，皇天珍重意尤深。
一時瞽瞍烝烝乂，萬古人間慈孝心。
孟子·良知良能
作者：陳普
朝代：宋

孩提親長根天性，堯舜由來共一初。
情欲既趨天者滅，反疑性惡復何如。
孟子·萬物皆備
作者：陳普
朝代：宋

一性之中兼萬善，人人無欠亦無餘。
倍蓰什伯相爲遠，性分之原豈有殊。
孟子·行所無事
作者：陳普
朝代：宋

天理須殊本自然，自然天道合無天。
一毫小智生穿鑿，所性之真已弗全。
孟子·要湯
作者：陳普
朝代：宋

畎畝一身堯舜樂，幡然堯舜在君民。
別無鼎俎要湯具，爲有華勳道在身。
孟子·親親仁民愛物
作者：陳普
朝代：宋

仁體雖然無不愛，當知貴賤與親疏。
誠心應物寧容僞，天性由來一本真。
孟子·觳觫牛
作者：陳普
朝代：宋

堂上一言何自發，分明太極本真存。
因知忍性元皆善，利欲遮迷只自昏。
孟子·許行
作者：陳普
朝代：宋

治國兼耕豈理歟，陰謀亂政肆崎嶇。
仲尼若使爲司寇，許子難逃兩觀誅。
孟子·詩亡春秋作
作者：陳普
朝代：宋

鄭衛聲中聽雅歌，父仇莫奈母恩多。
無人出任綱常主，空有乾坤著羽毛。
孟子·詭遇獲禽
作者：陳普
朝代：宋

詭遇背馳先自失，丘陵之獲亦何爲。
彼哉舍己狥於物，所得安能直所遺。
孟子·貴貴尊賢
作者：陳普
朝代：宋

貴貴如天禮極隆，無人更識下賢風。
豈知坤位居乾上，天地之交泰道通。
孟子·赤子之心
作者：陳普
朝代：宋

真淳未鑿本諸天，飲食啼號所性然。
情欲不生無外誘，聖人之質自渾全。
孟子·踐形
作者：陳普
朝代：宋

理苟非形何以具，有形有象即其郛。
非能盡性充乎體，空守人間血肉軀。
孟子·過化存神
作者：陳普
朝代：宋

德既能明效自充，黎民皥皥變時雍。
神功妙用渾無迹，只在純而不已中。
孟子·陳仲子
作者：陳普
朝代：宋

民彝萬古在乾坤，人道寧同鹿作奔。
縱使披毛兼辟穀，何能一日立人間。
孟子·隘與不恭
作者：陳普
朝代：宋

異端豈必皆邪說，執一之偏或過中。
隘與不恭如失正，到頭流弊亦皆同。
孟子·食色性也
作者：陳普
朝代：宋

食色雖然人固有，原於形氣所由根。
苟徒即此名爲性，太極之真已弗存。
孟子·養小失小
作者：陳普
朝代：宋

爲堯爲舜配三才，功用都從此處來。
顛倒反爲饑渴想，迷輕失重亦堪哀。
孟子·養心寡欲
作者：陳普
朝代：宋

心體自然安用養，多因迷欲易成昏。
但能寡欲無私累，本體清明理自存。
孟子·養志
作者：陳普
朝代：宋

世俗養親惟口體，誰能養志若曾參。
至誠順適無違昲，爲是心其父母心。
孟子·養氣
作者：陳普
朝代：宋

養氣元來甚可爲，只須身與理相隨。
待今自反俱無歉，直是工夫效驗時。
孟子·齊人妻妾
作者：陳普
朝代：宋

簞瓢門柝不堪貧，奴婢甘心自屈身。
駟馬高車光郡國，看來等是乞墦人。
學詩·其一
作者：陳普
朝代：宋

先知老嫩辨精粗，又識寒酸與富腴。
要落前人舊窠臼，也須作我大規模。
英豪好是不緣酒，妥帖豈須由撚鬚。
最好堯夫擊壤集，胸中閒氣一毫無。
學詩·其二
作者：陳普
朝代：宋

摇膝支頤未冠年，已將采擷勝雕鎸。
未能動地驚天句，且誦吟風弄月篇。
擊壤莫拋康節集，煎膠可續上林弦。
東山七月無人解，只是周公學有源。
屢省乃成·其一
作者：陳普
朝代：宋

務本工夫在日新，悠悠莫自老青春。
課功覈實惟時敏，德業何難輩古人。
屢省乃成·其二
作者：陳普
朝代：宋

詩書總學本無難，年少心身莫暫閒。
尺寸之功當記取，將來百仞作高山。
山中
作者：陳普
朝代：宋

便是人間一洞天，墮樵煮茗晝騰烟。
深春笋蕨千鍾祿，落日漁樵三島仙。
一脈甘泉生白石，數竿修竹對青氈。
天關九府高無路，莫助椒芹獻小鮮。
德陽林梅麓太守輓章
作者：陳普
朝代：宋

殷士皆周祼，南音獨楚冠。
寢車人更怒，負俎我何安。
義合雍容就，名應久遠看。
梅花真鐵石，耐得許多寒。
愛日·其一
作者：陳普
朝代：宋

絕妙茅齋對竹林，少年日月直千金。
殷勤好與此君約，不許空移一寸陰。
愛日·其二
作者：陳普
朝代：宋

一寸光陰直萬錢，况兼妙質與崇年。
睡魔懶祟俱驅去，要與窗駒鬬着鞭。
感興
作者：陳普
朝代：宋

千載荷神物，四書與五經。
勛華生萬民，孔顔真儀刑。
本原盡溟漠，日用垂日星。
疾契虎豹變，力行鳳凰庭。
感通窮有氣，潤澤周流形。
擬議輒破的，宰制動發硎。
達即雨天下，窮足春林坰。
自從孟子沒，斯義久晦冥。
歆雄暨馬鄭，熠熠暗飛螢。
韓柳至歐蘇，亦如醉不醒。
白晝瞠兩目，不見太山青。
蕙蘭亙九畹，鼻塞不聞馨。
浩浩大城府，無人爲抽扃。
宗廟失雄麗，樓閣迷岩亭。
淵淵楚七澤，渺渺東滄溟。
不識海若面，雄論誇揚舲。
名爲指南車，認癸作丙丁。
名夸能作室，戺夾如堂廳。
異端塞宇宙，不能別渭涇。
夜光耿砂礫，掉臂不留停。
文章王介甫，種棘滿朝廷。
匹夫持僞辯，六合爲血腥。
讀書不精義，落落空摇精。
感興
作者：陳普
朝代：宋

晦翁去後道無傳，智水仁山尚宛然。
一室落成方翠碧，四書未竟已黄泉。
心留雨暗雲深處，魂在月明猿哭邊。
山上仙靈還聚合，虹橋消息問何年。
憶昔
作者：陳普
朝代：宋

壯歲聲名動洛陽，重重皎日出扶桑。
筆鋒剛勁萬人敵，文陣縱橫百勝場。
天下文明仰龍見，胸中韜略困鷹揚。
喚回三十年前夢，撫案挑燈感慨長。
懷古
作者：陳普
朝代：宋

世事悠悠一轉頭，斷雲荒草古今愁。
青山北去黄河隔，白日西飛東水流。
秦有金牛開劍閣，楚無熊虎割鴻溝。
無情蕭寺峰前月，幾夜蛩聲影半樓。
懸壺
作者：陳普
朝代：宋

懸壺大如斗，紫芋高五尺。
物能充其量，滿徹無不極。
人稟天地正，性分亦有則。
充之足爲堯，不充乃爲跖。
戲呈友人
作者：陳普
朝代：宋

年來學道未知方，羞逐鶑花燕蝶忙。
三五年加心死盡，有如魚鳥見毛嬙。
戲題趙畔道寓居壁間
作者：陳普
朝代：宋

疏髯荆楚青油客，踏著天根息此堂。
惹得深山狂簡子，年年來此道先生。
挽熊去非
作者：陳普
朝代：宋

疇昔鼇峰乍盍簪，爲予一動伯牙琴。
文明濟濟英雄集，祭禮洋洋上聖臨。
古道違時成握手，狂言駭俗頼知心。
群居離索非今日，宿草萋萋得訃音。
挽蒼崖
作者：陳普
朝代：宋

自君綦迹絕茲邦，共訝君爲採藥龐。
疾景更先伯淳一，佳兒獨欠郭公雙。
一經有托死何恨，兼善未酬心肯降。
淚滿平生師友事，山中幾度酒盈缸。
挽詩
作者：陳普
朝代：宋

蠅頭蝸角總虛名，公擅儒林一老成。
四德兼全空翠袖，一丘何暇問蒼生。
書窗掩月雞同夢，琴室臨溪魚識聲。
可惜哲人今已矣，尚存畏敬儘堪刑。
擬古·其一
作者：陳普
朝代：宋

秋聲金氣流，天空露瀼瀼。
素波合流月，淫淫滿庭霜。
遥夜一美人，寒閨自徬徨。
暗塵集凌波，輕飈感鳴璫。
天性賦貞清，動止中矩方。
世無夔夔子，窈窕空英皇。
抱璞如臨淵，日入不下堂。
時操弄玉簫，空中來鳳凰。
歲月如流星，髮變面欲黄。
服玉固雪膚，絕意百兩將。
擬古·其七
作者：陳普
朝代：宋

東方有樂國，開闢先柏皇。
鸞鳳爲雞鶩，麒麟爲犬羊。
晨霞作朝食，太和爲酒漿。
土無干戈禍，人各千年長。
下視禹九州，有土皆戰場。
白日虎狼行，青天蛟龍翔。
我欲爲東遊，滄海渺無梁。
何年夸娥氏，移置天中央。
擬古·其三
作者：陳普
朝代：宋

秋夜永如年，四壁號寒蛩。
明月照樹葉，白露啼青桐。
寒窗紫玉琴，時變羽凌宮。
三彈不成調，百憂鬰攻中。
擬古·其二
作者：陳普
朝代：宋

瑶池出甘泉，玉臺蔭梧桐。
鳳巢梧桐上，下浴甘泉中。
美人室其左，荷衣裳芙蓉。
素手把青枝，嘻嘻笑春風。
性情如赤子，聲氣似黄鍾。
明珠媚深淵，魚鼈遊沖融。
世事多參商，憂樂苦不同。
榮枯與醜好，相待如駏蛩。
深懷惕霜露，夙心常省躬。
擬古·其五
作者：陳普
朝代：宋

先我二百年，世道猶小康。
鳴鑾下紫霄，群仙集柏梁。
仙仙青霞衣，濟濟白霓裳。
兢兢奉玄道，拳拳薦天漿。
雞犬亦可仙，豈徒壽天王。
茂陵無仙骨，上帝下巫陽。
群仙返玉京，萬事爭蒼黄。
擬古·其八
作者：陳普
朝代：宋

同根一味草，時命嗟異遇。
風月芳香合，兩地隔周楚。
爾生麟趾家，朝夕沐玉露。
我在雲夢林，百草相蒙妬。
白璧終不緇，惸惸亦良苦。
擬古·其六
作者：陳普
朝代：宋

共工昔暴怒，觸折不周山。
此樞太室上，飄落三江間。
樞紐一飛播，滿空悉顛翻。
北斗墮其柄，文昌失厥官。
彗星化爲跖，搏人以爲餐。
天狗行地上，頭戴方山冠。
武夷有巨人，方持釣魚竿。
中宵投袂起，容貌何桓桓。
欲扶紫薇坦，坐使天下安。
復逢驩兜來，被髮據其關。
拂衣返空翠，彈琴弄潺湲。
煙霞別一天，回首謝髦蠻。
擬古·其四
作者：陳普
朝代：宋

人生不滿百，常懷千歲憂。
往事雲雨散，積意如山丘。
聖人已爲土，土復成海流。
曷爲夢寐中，常見孔與周。
文公書厨·出此謨訓
作者：陳普
朝代：宋

仁心憂萬世，出語豈能無。
擬之而後言，一字一明珠。
萬化必有成，大中在方策。
淵泉端有自，聰明達天德。
文公書厨·匪金滿籝
作者：陳普
朝代：宋

人皆愛子孫，貽遺無不至。
苟無深遠心，率以害爲利。
韋賢未知道，不貴滿籝金。
欲永金張業，但傳周孔心。
文公書厨·含英咀華
作者：陳普
朝代：宋

聖心天地藴，言語其精華。
本末惟一貫，根香非兩家。
薄言采擷之，入口如含咀。
始知真滋味，熊掌不足語。
文公書厨·惠我光明
作者：陳普
朝代：宋

釋氏矜傳燈，老莊抱生白。
自言摩尼珠，誰知黑如漆。
荀楊不識性，依舊如夜行。
萬世真日月，四書與五經。
文公書厨·於穆元聖
作者：陳普
朝代：宋

驪龍抱明珠，高卧萬丈下。
豈無善水人，誰是得珠者。
至人有神手，上智無淺心。
直須入無倫，始克開重陰。
文公書厨·永言寶之
作者：陳普
朝代：宋

世人多可笑，蜣丸富收拾。
復有一般人，燕居加什襲。
六經與玉府，惠我一何多。
區區緣實見，沒世抱荆和。
文公書厨·百家其承
作者：陳普
朝代：宋

仁以生爲道，豈不在子孫。
賢愚固難必，厥初同一原。
無根不能生，有作斯可述。
罔極垂統心，非禽豈無識。
文公書厨·繼天測靈
作者：陳普
朝代：宋

天生真聰明，欲子述父作。
法象雖昭陳，參贊良有托。
述事在繼志，知化先窮神。
不得天地心，作用皆非真。
旦氣詩
作者：陳普
朝代：宋

晝氣如大霧，蒙我大明鏡。
主人莫知鄉，奴隸竊權柄。
不能巍巍蒞，惟聽紛紛命。
是非既昧瞀，操執豈中正。
不惟裁截偏，尤苦怠惰病。
一柱一柔弱，四維俱不競。
循茲不回首，安得逃禽行。
爲人自暴棄，造化德獨盛。
納日息萬物，停止吾視聽。
魂歸魄不安，靈根復凝定。
潜龍蟠深淵，不滅飛騰性。
五更號群雞，陡然得大慶。
熹微一隙開，洞達八荒聖。
天地頓軒豁，百度亦餖飣。
昨非咸昭晰，今是足審訂。
乃知天於人，父母未足並。
晦以養其明，止以茁其瑩。
此而不接續，誠犯不恭令。
工夫知如何，焚香且虔敬。
暮春始聞雷
作者：陳普
朝代：宋

倉庚杜宇已喧卑，出地奔空獨爾遲。
六合中間皆起處，一更前後恰來時。
吝蝸封閉俄驚破，迷蝶沉酣恐未知。
菌蠢蟄龍安靜退，不妨奮豫小愆期。
有感
作者：陳普
朝代：宋

後人百事不如古，創立造爲難悉數。
一日苟且成千年，一夫阿狥彌九土。
神仙不死豈有之，起自秦皇并漢武。
蜀陵冀角民鼓亂，樓殿至今連海宇。
從明未載心神飛，無根金人忽如覩。
膏肓遂成不可治，五教壅塞生民苦。
帝城元夜移三山，天河七夕橋織女。
倡優侏儒爲戲樂，淫詞浮文作貢舉。
賣鹽沽酒充科賦，吹簫執籥送喪死。
一般更有亂生人，背棄劬勞事歌舞。
造端良是魏隋間，以至開元遂爲瘉。
四海之人皆若狂，諛舌紛紛蔽明主。
五鳳樓前舞千秋，漁陽動地來鼙鼓。
六飛倉卒冒煙塵，兩京流血欲漂杵。
此禍端從逸欲生，國無良臣致惑蠱。
事君事親不在是，福壽自有千門路。
曲禮三千無一條，六經百氏無一語。
空隨流俗作愚蒙，並將四海蒼生誤。
先儒未嘗論及此，共慶重闈或可許。
不知沿習祇可傷，明知故作非相與。
忠告善道不是從，己所不欲當絜矩。
豈知謬致一瓣香，面把黨人作聾瞽。
有感
作者：陳普
朝代：宋

益州桑柘雨，莘野稻粱秋。
功業髯秋兔，行藏汗萬牛。
望雲
作者：陳普
朝代：宋

幾愛山中雲，杳靄起無跡。
晴風吹綠樹，天節日已尺。
悠揚幾片飛，出岫度絕壁。
斂作蒼狗形，舒爲鯤鵬翼。
朝抹峨嵋青，暮蘸滄海碧。
江南與江北，蕩蕩恣所適。
何如雲中仙，避囂隠幽寂。
採藥雲下林，礪劍雲上石。
乘雲騎茅龍，倚雲吹鐵笛。
我欲往從之，飄然不可測。
朱文公
作者：陳普
朝代：宋

嘗思紫陽翁，功德不下禹。
平生五人倫，叔世一天柱。
海嶽久亭毓，二儀厚付與。
高明挂秋月，精細破毫縷。
舉目無荀楊，渾身是伊呂。
百年嗣程邵，千載承鄒魯。
直上接勛華，益遠益不禦。
本原無不見，支派自循序。
遂令天敘秩，有目得再覩。
建紹乾淳間，三綱散無主。
仇讎操太阿，利欲浸九土。
鞠躬上文石，諄諄正心語。
欲起君以雷，滂沱洗寰宇。
聖心不見答，浩浩翠烟去。
當時聽其言，何但報千古。
廓清草萊闢，櫛沐瘡痍愈。
奕奕萬世規，百年遽如許。
天意竟莫回，地氣不可迕。
但留四部書，萬世開堯禹。
深翠隔荒臺，寥落招魂具。
夜半讀中庸，橫空挾風雨。
東作
作者：陳普
朝代：宋

經綸一札急農功，駿發公私四海同。
婦饁尚存豳國俗，耦耕不間楚鄉風。
烏犍紛亂烟雲裏，布穀焦勞風雨中。
隴外輟耕相賀處，年來隳突絕西東。
柳絮
作者：陳普
朝代：宋

去跡來蹤莫可尋，辱人頭面與衣襟。
若爲蟣虱蟲蛆類，亦享軒窗庭戶陰。
六合中間不知數，兩儀化育亦何心。
手彈劍擊皆遷怒，只待霜風響竹林。
次答姚考成留別
作者：陳普
朝代：宋

別後相逢各問年，依然綠髮對華顛。
閒雲獨占半間住，伴客那無一榻眠。
酒爲愁多全欠力，詩因料少未成聯。
却憐壁上留題句，時有閒情到月邊。
次答熊去非七夕遇雨見候·其一
作者：陳普
朝代：宋

志士千載心，爛爛如斜河。
道路坦且修，况復陰雨多。
女騃不可說，牛癡無柰何。
次答熊去非七夕遇雨見候·其三
作者：陳普
朝代：宋

五鬼不害道，含沙非殺身。
大和一巨毒，西方無人倫。
三聖不復作，誰亨萬世屯。
次答熊去非七夕遇雨見候·其二
作者：陳普
朝代：宋

連珠復合璧，嘆息復何年。
顛連多疾苦，道術極乖偏。
嫠婦不卹緯，杞國常憂天。
次答熊去非七夕遇雨見候·其五
作者：陳普
朝代：宋

空言未深切，聊可燭朦朧。
好辯若無益，庶以雷群聾。
群仙去已久，吾儕當嗣功。
次答熊去非七夕遇雨見候·其四
作者：陳普
朝代：宋

太玄鑛故在，原道塗猶迷。
一朝無渣滓，仙派起濂溪。
未能及鰥寡，不虛五緯奎。
武夷一曲
作者：陳普
朝代：宋

虹橋一斷幾千齡，親手文公再造成。
何事遊人尚迷路，亂尋無楫渡船撐。
歷代傳授歌
作者：陳普
朝代：宋

伏羲神農黄帝氏，名曰三皇居上世。
少昊顓頊及高辛，唐虞堯舜爲五帝。
夏商周兮曰三代，三王禹湯文武是。
堯舜傳官禹傳家，天與人與非私畀。
夏禹一傳啟以賢，少康興夏滅猿𤡬。
十有七世至桀王，成湯放桀夏緒墜。
殷湯應天而順人，興王地方七十里。
太甲太戊及武丁，三宗有商爲專美。
祖乙盤庚亦賢君，三十傳紂覆商祀。
周興積累由后稷，公劉太王及王季。
文王大勳武王集，伐紂牧野作牧誓。
成王嗣位在幼沖，周公輔政天下治。
成康措刑四十年，幾移周鼎幽與厲。
夷王下堂王室卑，平王東遷春秋始。
至于威烈春秋終，二百四十二年爾。
魯衛晉鄭蔡燕曹，姬氏同姓皆兄弟。
異姓齊楚秦宋陳，春秋列國侯十二。
其間五霸相繼興，齊桓小白晉重耳。
宋襄秦穆及楚莊，名曰尊王假仁義。
戰國七雄莫如秦，韓趙魏燕齊楚起。
秦滅六國吞二周，周祚至於赧王止。
天王三十有七傳，八百餘年屬周紀。
秦帝始皇太暴虐，位傳二世而已矣。
漢室龍興滅秦項，高祖劉邦赤帝子。
末年國本幾動摇，四皓一出迴孝惠。
呂后臨朝諸呂反，頼有平勃植赤幟。
文景之世比成康，武帝好大功伐喜。
霍光擁昭而立宣，江充誣譖太子戾。
厥後外戚多擅權，平帝新室莽篡位。
光武誅莽復中興，漢爲東漢炎運熾。
明章二帝世所稱，至于靈獻漢祚替。
前漢高文武宣朝，後漢光明章七制。
兩漢相傳二十四，禪魏曹丕竊神器。
分爲三國魏蜀吳，鷸蚌相持真鼎峙。
魏則曹丕吳孫權，蜀則先主稱劉備。
魏曹承漢才四傳，天下權歸司馬氏。
晉室肇興司馬炎，三王追謚昭思懿。
兩三傳間至懷愍，群胡雲擾如鼎沸。
五凉前後南北西，四燕前後南北異。
秦前後西趙前後，後蜀大夏相吞噬。
東晉元帝都建康，天下南北分形勢。
南則晉宋齊梁陳，北則元魏東西魏。
北齊後周猶一隅，隋文混一朔南暨。
平陳禪周隋楊堅，夫何三世隋嗣斃。
李唐繼之纂洪圖，高祖太宗成功易。
武后易唐而爲周，仁傑一言回睿意。
玄宗末載溺楊妃，祿山叛逆爲子弒。
肅宗東征復兩京，憲宗見弒陳洪志。
文宗有才誅克明，德宗猜忌任盧杞。
太宗玄宗及憲宗，號稱三宗商可擬。
末後難制藩鎮强，宦官奉立皆私議。
唐後迭興有五代，梁唐晉漢周相繼。
五代五十三年間，後有十國皆僭僞。
齊楚吳燕漢晉唐，周蜀吳越如蜂蝟。
宋受周禪握乾符，掃除僭僞皆風靡。
太祖姓趙都汴京，雪夜常幸趙普第。
太宗真仁英神哲，歷代承平善繼嗣。
至于徽欽金虜來，誤國奸臣京與檜。
高宗南渡宋復興，建都錢唐歌舞地。
孝及光寧守偏方，侂胄既誅由諸史。
在位歷年四十餘，前有仁宗後有理。
至于度宗宋祚微，皆由平章似道棄。
建隆德祐十六傳，大元一統興燕薊。
歸去來辭
作者：陳普
朝代：宋

歸去來兮，吾生復何之。
故園三徑在，桃李不成蹊。
臺榭荒凉已無憂，階除寂寞人已希。
胡飄飄而不返，將役役以奚爲。
丈夫不自量，處世寧堪悲。
省一朝之若是，悟百年之已非。
飯山曾是餓唐甫，首陽曾是餓夷齊。
名重天下何足比，利重天下何足奇。
覺利名之不昧，知貧賤而勿悲。
歸去來兮歸去來，長安縱好休徘徊。
足巾屏之行李，拂藜杖之塵埃。
杜宇知我意，聲聲苦相催。
故園行樂處，滿地生蒼苔。
歸去來兮，閩山之巔。
山奇水秀，可以忘年。
水渺茫而潔白，山排闥以爭前。
昔年桃李，依舊成阡。
石徑縈紆而藤蘿聳茂，茅茨幽迥而松菊爭妍。
盤餐三百品，食足二頃田。
吟且詠，樂且禪。
飽而嬉，困而眠。
心坦坦，腹平平。
正是故園行樂處，誰知此樂樂悠然。
東風起兮百草芊，綠楊飛絮杏花鮮。
蝶翅亂，鳥聲喧。
翠欲黛，紅欲燃。
歸去故園行樂處，幽鳥一聲啼杜鵑。
落花紅紫草成氈，黄梅肥彈柳三眠。
蟬嘒嘒，蝶翩翩。
笋翻籜，荷貼錢。
歸去故園行樂處，幾陣南風入舜絃。
西風至兮鴻雁來，萬物蕭條景物猜。
蟲聲切，猿嘯哀。
梧桐敗，菊花開。
歸去故園行樂處，清風明月好安排。
霜風凜凜雪花飛，村落無人猿夜啼。
泉酒冽，溪魚肥。
燃獸炭，撥蹲鴟。
歸去故園行樂處，竹外梅花三兩枝。
紅日三竿漁父去，雲迷四野牧童歸。
朝暮之情何已矣，四時之景已如斯。
已矣乎曷之，予知歸去兮。
松菊候門而南山聳媚，花鳥欣迎而北嶺喧呼。
悔知非之既晚，樂成賦以歸歟。
歸鳥
作者：陳普
朝代：宋

紫山青嶂盡如家，負日衝烟復带霞。
今古乾坤秋一幅，幾番歸鳥與栖鴉。
毛詩 綠衣 其一
作者：陳普
朝代：宋

正色吁爲間色侵，凄風絺綌自悲吟。
酌中循理聊區處，底事先賢共此心。
毛詩 綠衣 其二
作者：陳普
朝代：宋

人倫萬變若輪雲，一片天心久負人。
但把綠衣篇細看，末章意思藹如春。
毛詩 谷風 其一
作者：陳普
朝代：宋

從一真心出自然，每於勤苦見貞堅。
細看行道遲遲處，足驗民彝得自天。
毛詩 谷風 其二
作者：陳普
朝代：宋

幾年游泳與方舟，一旦同心友作讎。
苦是人心多阻隔，滿前珠玉不知收。
毛詩·小星
作者：陳普
朝代：宋

名分存存不敢忘，衾裯來往幾星光。
尊卑高下雖天秩，小紀終須屬大綱。
毛詩·柏舟
作者：陳普
朝代：宋

身似柏舟無倚著，心非席石可推移。
威儀不被憂心亂，始信生民有秉彝。
毛詩·桃夭
作者：陳普
朝代：宋

一樹夭夭灼灼華，滿前萬善意無涯。
春風比屋宜家子，誰識樞機在一家。
毛詩·甘棠
作者：陳普
朝代：宋

一時决訟憩棠陰，底事南人惜到今。
德化及人仍及樹，止緣當日本根深。
水車
作者：陳普
朝代：宋

人爲萬物靈，無處不可見。
天地生物心，得人始周遍。
有心鄭國渠，關中爲富衍。
三十六陂流，江南穀爲賤。
况如禹溝洫，流注周丘甸。
是皆人所能，區畫固爲善。
有力皆必爲，有知悉能辨。
亦可展經綸，未足窮聖彥。
有如一隅地，同出天地奠。
未嘗阻耒耜，亦堪致芬薦。
陂塘不能及，桔橰亦非便。
鑿井設轆轤，祇益增疲倦。
何人靜中眼，潛窺出靈變。
種種田器中，衆美獨車擅。
鳩集群樸樕，搆以天絲線。
縱交合散雜，骨節不凌僭。
相續同相生，如紐亦如辮。
三十幅一轂，體用無迷眩。
軋軋遠有聲，在田恍龍戰。
吸吐皆自能，先後迭相禪。
形如先天圖，運若坤靈扇。
東西隔參辰，出沒遞隠見。
升騰爲銀河，不足惟小欠。
長流盡碧澗，腑臟悉充羨。
金龍吐瓊液，急速如過電。
合湊作波濤，飄洒餘雨霰。
遠觀驟傾瀉，近看避沼濺。
陂渠雖隔絕，流水足憐羨。
雲雨儘虛無，千畝自葱蒨。
豈徒美粳稻，且復肥鰌鱔。
火輪亭午時，田頭捩飛練。
老農茅屋中，華胥夢方晏。
逸逾他百倍，勞止歲一繕。
明代造化勞，幽無鬼神譴。
上帝安高居，赤子愈增眷。
馮夷被人使，獨得無靦面。
人心一一妙，智巧彌宇縣。
秦蜀想皆然，不但吾福建。
此物亦易知，何堪太誇衒。
閒居百無爲，聊用娛筆硯。
永豐疫癘事佛人多死
作者：陳普
朝代：宋

斗邑軍餘種未芽，斂形還葬復千車。
天行底事無差擇，偏入長齋禮佛家。
漁父辭
作者：陳普
朝代：宋

神農作耒耜，伏羲爲網罟。
耒耜之利以教耕，網罟是乃取魚具。
天啟生涯資生靈，八政以食首爲民。
採山釣水利其利，國家租稅自此征。
悠悠江海老漁父，孤舟沒齒居水滸。
翠篷黄帽寄烟波，青篛綠蓑觸風雨。
風雨舟中歷寒暑，月明夜宿荻花洲。
潮落暮歸蘆葉渡，蘆葉渡頭有酒沽。
賣魚買酒浮江湖，醉中身似孤舟樣，鞭脫不管桑大夫。
江茫茫，月皓皓，江月江人容易老。
月光長照江長流，中有白鷗閒似我。
烈女秋·其一
作者：陳普
朝代：宋

陽臺春夢逐浮雲，燈影西風獨閉門。
一點清心霜六月，半簾紅葉雨黄昏。
守符終古漸臺水，墜血經今金谷園。
何事文君無雅操，琴聲一動便思奔。
烈女秋·其三
作者：陳普
朝代：宋

一盞殘燈對影居，鳳飛西去彩鸞孤。
毀身令女生全節，沉水齊姜死守符。
月色半簾閒翡翠，蛩聲孤枕冷珊瑚。
柏舟歌罷塵埋鏡，淅瀝秋聲在竹梧。
烈女秋·其二
作者：陳普
朝代：宋

不思粉黛學傾城，心對冰壺貯月明。
魏國節操成令女，湘江竹淚泣娥英。
床頭明鏡春容減，桑下黄金秋葉輕。
守靜不因時物感，西風荒草自蛩聲。
玉女峰
作者：陳普
朝代：宋

暮暮朝朝此水頭，却無雨怨與雲愁。
我儀何事堂堂去，極目天涯雙鬢秋。
玉山東嶽
作者：陳普
朝代：宋

岱宗夫如何，齊魯青已了。
云胡遍天下，爨婢得祭禱。
五嶽視三公，稱帝何所考。
益以天齊名，僭竊良不小。
置司七十二，妄誕出意表。
冤哉張睢陽，夜夜蝙蝠繞。
瀆神既已多，逆理尤不少。
泰山即林放，末俗空擾擾。
生辰用莫春，茲事可絕倒。
石堂·其一
作者：陳普
朝代：宋

仙佛人言是一家，好分半席共煙霞。
廓清摧陷儒家事，不謂青山識正邪。
石堂·其三
作者：陳普
朝代：宋

蕭蕭五曲片茆茨，環合群峰共護持。
天下七情誰中節，武夷山石百王師。
石堂·其二
作者：陳普
朝代：宋

天威如許敢爭雄，重遣山靈費一峰。
不共那邊如水火，未應抵死不相容。
石堂·其五
作者：陳普
朝代：宋

新豐雞犬路終迷，廬下濂溪非故溪。
造物留人殊過當，終當結屋此雲栖。
石堂·其四
作者：陳普
朝代：宋

聞言驚喜是家山，朅蹙來茲遂一攀。
何但名稱偶相似，宛然天壁鎖雲關。
禁酒
作者：陳普
朝代：宋

五穀之中有淫液，堯舜未嘗得涓滴。
剛柔張弛理或容，兩間緣此生儀狄。
初如濫觴出岷山，中作江漢橫人間。
沃焦蘇枯亦宜有，滔天襄陵苦不難。
幾人捐軀乞鮫鰐，幾家蕩析無城郭。
古今魚鱉劇永嘉，至今無人非畢卓。
聖人哲士謀慮長，金城鐵壁爲隄防。
尊崇流水尚泛溢，黜降登躋毋升堂。
森嚴監史如霜雪，無算無量無踰節。
僛僛傞傞未嘗有，山立佳人冰玉潔。
柰何世降波瀾狂，周公不作衛武亡。
漢家石杠耗海內，唐殿金龍跨遠方。
上下因循爲日用，勝理腸胃成膏肓。
病民害物拂后土，愁天怒地干陰陽。
聖君宵衣急民瘼，一照萬方同忭躍。
救荒令典固當爾，此事更有加商略。
東西晉武覆轍新，李白杜甫皆沉身。
夏后以前皆聖世，豈無貴客與鬼神。
四維不張既非美，人而無禮不如死。
阮籍罪當投四裔，山簡接䍦尤亂紀。
江東命脈王茂弘，荆州父母陶士行。
更乞十年禁酺蜡，書生鼓腹老太平。
福城無雪然人物與洛城一也
作者：陳普
朝代：宋

入城一見便金蘭，青眼論心視肺肝。
日用共爲時世笑，晝眠常見鬼神看。
狂歌雪裏忘年老，高卧城中傲歲寒。
但願康寧百二十，年年斫雪訪袁安。
秋日即事·其一
作者：陳普
朝代：宋

夜床輾轉恨明遲，曉髮梳寒倚竹扉。
樹影紙窗風作色，蛩聲壁罅月流輝。
三盃白酒窮年客，滿篋紅塵隔歲衣。
遥想白鷗江上路，蓼花楓葉雨霏霏。
秋日即事·其三
作者：陳普
朝代：宋

二尺書檠對影居，西風吹雪上吟鬚。
雲邊月色人千里，竹裏秋聲酒一壺。
客思邇來紅葉亂，雁聲南去白雲孤。
季鷹自是知機者，一念蓴鱸便到吳。
秋日即事·其二
作者：陳普
朝代：宋

玉露金莖曉髮寒，秋風仍作去年看。
蛩聲疏雨長爲客，雁影殘蟬獨倚欄。
錢硯窗欞雲影淡，丹楓溪曲水痕乾。
西風曾與黄花約，擬掇繁英貰酒餐。
秋日即事·其五
作者：陳普
朝代：宋

遊絲閃閃掛虛簷，翔隼號寒華嶽尖。
白髮束來閑點易，烏衣歸去寂鉤簾。
三千客路飛楓葉，四五人家賣酒帘。
魚笛水寒江上晚，半叢豆葉雨纖纖。
秋日即事·其四
作者：陳普
朝代：宋

書餘飲水枕長肱，四壁啼蛩訴不平。
月色滿窗詩骨冷，露華半枕夢魂清。
西風歲歲長堤柳，流水朝朝滄海情。
紅葉山深無雁過，殘砧幾處搗愁聲。
程朱之學·其一
作者：陳普
朝代：宋

高明若韓蘇，方正如君實。
太山當面前，瞠目不能識。
誰能不由戶，可怪亦可惜。
得若在家庭，迷殆胡越隔。
向微程朱子，出手爲開闢。
我輩白日中，夜行至今日。
程朱之學·其三
作者：陳普
朝代：宋

楊氏枯不生，墨者散無紀。
申韓明不仁，黄老信非禮。
豈難定邪正，未足容臧否。
世有顔孟徒，一鼓俘其壘。
獨惟一妖鳥，來自崑崙趾。
其高出天地，其毒踰蛇豕。
名公不能辨，韓愈亦竊喜。
高士溺其深，愚夫樂其鄙。
精散不知收，魂飄不能止。
五典潜掃除，三綱悉淪委。
遂令四海人，沒溺懷襄水。
絕非是似聖，大病在近理。
仁哉天地心，特出程朱子。
程朱之學·其二
作者：陳普
朝代：宋

化工溥萬物，不過亦不遺。
何以能不勞，一理以貫之。
寂然莫可跡，桴至鼓必隨。
一朝十二牛，芒刃不少隳。
制度自恰好，形樣咸無疑。
夭桃且灼灼，箓竹各猗猗。
有鱗盡淵躍，無翼不天飛。
人心正爾妙，動靜悉如斯。
樞紐在方寸，運化斯爲基。
眼前日萬變，堯舜一無爲。
此理無上下，大小隨所知。
因物爲順應，歡然鳴塤箎。
何故天下人，利器不自持。
妄端忽一起，紛潰終難支。
天開真儒出，幽探萬化機。
蒼蒼群生類，何事塗徑迷。
程朱之學·其四
作者：陳普
朝代：宋

大中豈難明，不偏立可得。
偏似扶醉人，中如正柱石。
亭亭即道體，截截皆天則。
一毫不可裒，一髮不可益。
舜君與堯民，萬世作程式。
顔仁及曾孝，亦足立人極。
倘或增減之，病痛自千百。
立如偏重船，可坐見沒溺。
形象亦易知，體段非不的。
柰何秦漢來，如瞽於五色。
程氏館燈下白菊花
作者：陳普
朝代：宋

燈前一陣玉胡蝶，火急教人網取看。
乃是徑中白甘菊，主人移入伴清寒。
積雨寫懷·其一
作者：陳普
朝代：宋

識道知時乃聖賢，合人統物一之天。
兩間惟有心長在，萬變咸歸理自然。
王屋大行從艮止，北溟南海謹坤先。
行藏悉是乾龍體，要得無慚只在淵。
積雨寫懷·其二
作者：陳普
朝代：宋

一片真純要反觀，纖毫外物不相干。
樂天豈向青雲樂，安土須從陋巷安。
日出扶筇天地喜，雲深撥火鬼神看。
化機何啻親兄弟，但與爲徒有底難。
筍·其一
作者：陳普
朝代：宋

書窗媚幽獨，萬竹真我儀。
冰霜茂摧挫，生意自有時。
斐亹弄月陰，挺拔出風姿。
鳳吟逐神鬰，春笋效珍奇。
山林足膏雨，土脈潤以肥。
震雷摇蟄虺，千根同發機。
迸芽带珠露，裂地拆伏龜。
開窗見羅列，繭栗出扶藜。
艱難或避石，奮逸或攢籬。
森森麞鹿角，重重虎豹皮。
地力既莫禦，天工亦不遲。
志氣凌青雲，風節比伯夷。
詎容薦清酒，但可供清詩。
呼童竊取小，不敢言饞饑。
含殻全其真，活火湯瀹之。
知心三兩人，一樽留晚曦。
錦䙀去什襲，玉版參吾師。
似爲傷惻隠，直是慰肝脾。
幾爲造化盜，何必鄰童窺。
作橋周曲意，煮簀又何癡。
惟應厚牆壁，高插數丈籬。
護成碧琅玕，長似冰玉兒。
吾聞北人說，洛下價不低。
千金買一束，掉頭更還疑。
南方信多此，吾黨苦不知。
入山三尺童，俄頃滿檐歸。
作羹厚於菜，入市賤如泥。
敢爲此暴殄，只爲不思惟。
昔在燧人前，真風猶未漓。
人間珠抵鵲，天下鳳爲雞。
南方即此寶，南人獨爾迷。
朝吟淵明菊，夜誦首陽薇。
悠悠今古人，無復知德希。
筍·其二
作者：陳普
朝代：宋

造化運可見，渾天何用儀。
日月轉兩轂，陰陽分四時。
化育出萬形，加之成氣姿。
倚筇看生意，莫測其神奇。
和風隨土至，膏雨著物肥。
千紅咸競晨，萬玉亦乘機。
深深起蟄龍，一一破伏龜。
險不畏臲卼，難不避石藜。
啟荆披瓦礫，撐屋觸藩籬。
頭頭出兕角，身身水犀皮。
大方欺小弱，尖先後止遲。
不知水先頰，遊客戴鴟夷。
六經無此物，昉見韓奕詩。
韓侯富貴人，何况貧儒饑。
詠形兼咀味，東坡韓退之。
長鑱君莫訝，容我踏朝曦。
內戒擣虀婦，外徵老圃師。
留先鳳凰止，勿積蜜蜂脾。
味既不可極，斑亦勿再窺。
待爾林下友，一洗胸中癡。
清風翠陰動，羽扇日接籬。
此時林下客，何以并其兒。
作未爭長日，滕高陵薛低。
一旦並夷齊，兄弟無相疑。
庭前聳矛戟，栖鴉猶不知。
斜陽遶三匝，疑事不能歸。
豈徒固吾圉，且不染塵泥。
此兒真世寶，何必他謀惟。
古來貴高上，盛德惡澆漓。
寧令烹不鳴，勿殺全德雞。
莫言一林竹，此路終不迷。
何必趨青瑣，亦勝對紫薇。
携琴對此君，三嘆鍾期希。
答友人
作者：陳普
朝代：宋

雲作交游山作賓，道心爲主自安貧。
柴門無鑰見同物，竹帛有名終累人。
綠水一潭澄靜性，青山萬疊裹閑身。
紛紛望拜馬蹄下，不見胸中萬斛塵。
純父家池雙頭蓮
作者：陳普
朝代：宋

天地化育工，兩致一爲要。
對待管流行，並起非橫矯。
亭亭南北樞，赫赫東西曜。
仁義與誠明，彼此相契約。
英皇即堯舜，丰姿巧相肖。
孤竹秀雙仁，洛水濯二妙。
人生相遭處，亦有相感召。
莘摯自犂鋤，尚父由漁釣。
共卧起烟波，魚水興蓬藋。
是爲聖人偶，心膽何相照。
顔淵得仲尼，仲尼有荷篠。
考亭合朱祭，天津會程邵。
是爲德不孤，氣味何同調。
世間閒草木，不足充野燒。
惟蓮出清水，植立獨奇峭。
不染淤泥緇，不逐波流漂。
體骨中庸中，肌肉離騷皭。
玩花渴頓蘇，食實饑足療。
靜中對君子，不語潜教詔。
一朝出蓮枝，此事非人料。
將興必有祥，事若太阿鞘。
茲化豈徒爾，可以觀其徼。
上侍鶴髮慈，齒高德彌劭。
下盼庭階郎，一一凌風鷂。
平生所樹蓺，不但供槱燎。
濯纓作君子，口不道羿澆。
此去事偶心，如風歷衆竅。
家居作曾閔，富貴當廊廟。
商湯不待干，重華不勞叫。
决無李廣奇，起足即嫖姚。
伶俜老書生，家在千里橋。
有心多不符，蠹簡徒竊剽。
年來始逢君，恨不年再少。
論心膝漸親，講理頭不掉。
相逢路不異，握手窮深穾。
相磨道義出，不覺辭螢爝。
人生何如此，無際可窺眺。
共靡中孚爵，自發同人笑。
此卉信如人，對酒爲之釂。
酌酒禮此花，敢醴不敢醮。
自哂·其一
作者：陳普
朝代：宋

曾騎白鶴上揚州，頭上花枝秉燭遊。
樽酒邇來誰是伴，白雲收盡數峰秋。
自哂·其三
作者：陳普
朝代：宋

鬬雞走馬醉高陽，今日歸來兩鬢霜。
無限少年心上事，半簾豆雨語寒螀。
自哂·其二
作者：陳普
朝代：宋

草澤行吟賦楚騷，青麻衣上俗塵多。
五陵年少休相笑，戲馬臺前載酒過。
自哂·其五
作者：陳普
朝代：宋

世事悠悠酒幾盃，晴蒼把鏡獨徘徊。
西風吹老梧桐樹，仍送新霜兩鬢來。
自哂·其六
作者：陳普
朝代：宋

寬博麻衣折角巾，疏慵不似少年身。
白雲半枕山中午，猶夢乘槎去問津。
自哂·其四
作者：陳普
朝代：宋

古樹閒雲獨抱琴，琴聲寂靜樹雲深。
相如渴死文君老，辜負題橋萬里心。
自杭來有四聖觀佛所言
作者：陳普
朝代：宋

浮杭江海備間關，金甲煌煌亦厚顔。
一夕蒼黄生病眼，百年丹碧照青灣。
但聞兀朮聲翻海，不謂羅延力拔山。
瑣瑣廢興何足道，傷身空在暗香間。
范雎蔡澤
作者：陳普
朝代：宋

戰國諸公敝一言，磨喉礪舌亂乾坤。
儀秦已作風霆過，范蔡方爲河海翻。
榮耀須臾空自喜，真淳毫髮了無存。
但憐三代遺孩稚，流血成河暗本原。
荆公東坡
作者：陳普
朝代：宋

王蘇並世時，價重連城寶。
讀盡天下書，不聞性天道。
祇緣操術謬，濟以言辭藻。
輕巧者便之，承風逐瀾倒。
本意尊鞅斯，施行愧黄老。
妄謂世無雙，奮臂肆揮掃。
雅言類旃孟，給禦堅羿奡。
及其漏綻時，乃以穿窬盜。
荆棘日夜生，芝蘭遂枯槁。
禮樂禹豫州，至今鞠煙草。
重華不可呼，四罪無復討。
薄夫迷遠謀，惟貪詩句好。
蠶婦辭
作者：陳普
朝代：宋

東鄰採桑婦，西鄰養蠶女，年年役役爲蠶苦。
桐花如雪麥如雲，鳴鳩醉椹叫春雨。
踏踏登竹梯，山烟鎖春樹。
不管烏臺濕紅霧，妾家有夫事犂鋤，妾家有子尚啼饑。
春蠶滿筐尚望葉，兒啼索食夫已歸。
前年養蠶不熟葉，私債未償眉暗蹙。
去年養蠶絲已空，打門又被官稅促。
今年養蠶嫁小姑，催粧要作紅羅襦。
妾身依舊只裙布，寒燈補破聊庇軀。
蠶兮蠶兮汝知否，安得繭成大如斗。
妾生恨不逢成周，治世春風桑五畝。
行藏
作者：陳普
朝代：宋

四時晝夜有成姿，用舍行藏亦易知。
祭器無周應獨抱，儒冠有越莫空資。
亂由徑竇人皆笑，不出門庭鬼亦疑。
千古常經川上水，莫將閑氣動詩脾。
詠史 五王 其一
作者：陳普
朝代：宋

宮中雙陸可長吁，取日忠臣若釜魚。
莫道斷蛇無决裂，天戈失却老蟾蜍。
詠史 五王 其三
作者：陳普
朝代：宋

唐室存亡有化機，亳州刺史獨依依。
陽烏本是蟾蜍魄，空喚群龍爲夾飛。
詠史 五王 其二
作者：陳普
朝代：宋

太宗社稷是誰亡，獨向迎仙斬二張。
景運門前方議事，殺身不必咎扶陽。
詠史 伏生 其一
作者：陳普
朝代：宋

撐腸拄肚總聱牙，漢室龍興髮乍華。
掌故不來光景暮，尚書再火伏生家。
詠史 伏生 其二
作者：陳普
朝代：宋

嬴蹶劉興齒舌存，百篇大義儘堪聞。
孝文無意脩王制，古典重遭伏勝焚。
詠史 何曾 其一
作者：陳普
朝代：宋

君親忠孝豈殊途，甲有方能罪乙無。
座上研研稱阮籍，不知聯席是公閭。
詠史 何曾 其二
作者：陳普
朝代：宋

家國兒曹付五胡，奉身恨不及齊奴。
君王但說平生事，政爲諸公昧遠圖。
詠史 光武 其一
作者：陳普
朝代：宋

腹上能容嚴子陵，面前何不著韓歆。
迭興知與人何事，隴蜀纔平便易心。
詠史 光武 其三
作者：陳普
朝代：宋

丙夜沈沈講未停，故人重話舊時燈。
半篇說命良依約，舜典周官總未曾。
詠史 光武 其二
作者：陳普
朝代：宋

赤符交錫帝心移，不似初來岸幘時。
浪泊壺頭終落落，羊裘男子殆先知。
詠史 光武 其五
作者：陳普
朝代：宋

金匱哀章正共哀，又將符命議靈臺。
太山千古黄泉路，底事鑾輿愛上來。
詠史 光武 其四
作者：陳普
朝代：宋

經邦論道職何卑，又是前朝賣餠兒。
十亂五臣無煖席，三王四代是何時。
詠史 劉琨 其一
作者：陳普
朝代：宋

竹林遺類入荆楊，賈郭餘塵在晉陽。
聽得平陽消息否，忍聽徐潤調笙簧。
詠史 劉琨 其二
作者：陳普
朝代：宋

劉琨忠孝君親念，急切不似令狐泥。
亡身自是緣聲色，須把初心看匹磾。
詠史 劉虞 其一
作者：陳普
朝代：宋

曲蓋華旗起益荆，幽州臣節獨分明。
漢家福分無周旦，天遣忠賢不習兵。
詠史 劉虞 其二
作者：陳普
朝代：宋

疽潰中平甲子年，蒲蠃桑椹亦蕭然。
幽州別是神仙土，穀石人間三十錢。
詠史 劉裕 其一
作者：陳普
朝代：宋

雲雨蛟龍無世無，睡中往往失明珠。
比干七竅天何惜，不付曹瞞與寄奴。
詠史 劉裕 其三
作者：陳普
朝代：宋

長安何但遺黎舞，翁仲銅駝亦笑開。
他日佛貍南下路，青泥千尺髑髏臺。
詠史 劉裕 其二
作者：陳普
朝代：宋

何事佛貍能度淮，中原千尺髑髏臺。
無巢燕子寧依樹，不入烏衣巷裏來。
詠史 劉裕 其四
作者：陳普
朝代：宋

殺人廣固哭如雷，肯任長安住不回。
想是齊秦人共語，不知胡羯自南來。
詠史 司馬宣王 其一
作者：陳普
朝代：宋

諸葛誕謀非是誕，令狐愚計未爲愚。
豺狼頸項何堪抱，千載猶悲誤託孤。
詠史 司馬宣王 其三
作者：陳普
朝代：宋

蔣琬費禕亦如虎，孫權天險據江湖。
曹年石馬來何暮，也畏平沙八陣圖。
詠史 司馬宣王 其二
作者：陳普
朝代：宋

燕鵲寒巢不暫寧，百年盜賊不曾停。
豺狼首領皆回顧，曾見青衣立漢庭。
詠史 司馬宣王 其五
作者：陳普
朝代：宋

家門營立事方新，已畜傾巢覆穴人。
出爾到頭終反爾，寡孤何用必隨身。
詠史 司馬宣王 其四
作者：陳普
朝代：宋

倫殺淮南炎殺攸，天將造化馬爲牛。
古來逆種并姦息，不問賢愚統是愁。
詠史 司馬溫公 其一
作者：陳普
朝代：宋

矩步規行範古今，山樵野牧共謳吟。
荷衣蘭佩通身是，却看離騷不入心。
詠史 司馬溫公 其三
作者：陳普
朝代：宋

步趨坐立若山河，盛德華夷共詠歌。
議論偏頗真可怪，阿瞞高帝彧蕭何。
詠史 司馬溫公 其二
作者：陳普
朝代：宋

千載爭刳漢賊腸，及觀通鑑似文王。
兩間正氣都輸予，猶惜坤中一點黄。
詠史 夏侯玄 其一
作者：陳普
朝代：宋

一日天誅正始餘，百年曹馬兩丘墟。
景王似見銅駝禍，究極根源殺太初。
詠史 夏侯玄 其二
作者：陳普
朝代：宋

十家血染市朝紅，更漲餘波及李豐。
老子莊生真毒手，子元子上即而翁。
詠史 姜維 其一
作者：陳普
朝代：宋

國小民勞事已非，城狐不斬愈危機。
却屯已可擒鍾會，鄧艾無翎獨解飛。
詠史 姜維 其二
作者：陳普
朝代：宋

無德那堪力不任，重關如掌寇戎深。
幽冥不係梟鍾會，猶有區區一片心。
詠史 宣帝 其一
作者：陳普
朝代：宋

不將法律作春秋，安得河南數國囚。
莫道漢家雜王霸，十分商鞅半分周。
詠史 宣帝 其三
作者：陳普
朝代：宋

渭橋夾道上瑶巵，甲館畫堂開禍基。
甘露三年造新室，不關飛燕入宮時。
詠史 宣帝 其二
作者：陳普
朝代：宋

鬬雞走狗登皇極，覽德毛從何許來。
漢室欲開新室業，王陽分合守蒿萊。
詠史 宣帝 其五
作者：陳普
朝代：宋

使民澒澒哭韓楊，郡國紛紛上鳳凰。
太子好儒幾坐廢，王陽何用苦談王。
詠史 宣帝 其四
作者：陳普
朝代：宋

孝宣不召山陽守，痛在糟糠不下堂。
家國莫先笞己子，漢人空識抱成王。
詠史 審配 其一
作者：陳普
朝代：宋

謀袁大似爲曹謀，却道辛毗破冀州。
五夜鄴溝深二丈，袁公神武一時休。
詠史 審配 其二
作者：陳普
朝代：宋

獨擁殘兵守鄴城，佇儒袁尚去擒兄。
一時天地方翻覆，安把人倫罪審榮。
詠史 張敞 其一
作者：陳普
朝代：宋

西漢長安周鎬京，終南天秀八流清。
趙張無異曹參醉，總不能平二國爭。
詠史 張敞 其二
作者：陳普
朝代：宋

章臺陌上試金鞍，文君鏡中描遠山。
黄霸功隳王吉老，五日京兆得偷閑。
詠史 張湯公孫弘 其一
作者：陳普
朝代：宋

張湯絕似公孫子，一樣奴顔裹禍心。
不頼汲生如日月，漢廷誰與破幽陰。
詠史 張湯公孫弘 其三
作者：陳普
朝代：宋

茂材異等竟無聞，教耨明耕却有人。
能旱能風須記取，漢家元氣太宗仁。
詠史 張湯公孫弘 其二
作者：陳普
朝代：宋

漢武秦皇代有儔，姦人常緩釣魚鈎。
公孫不但能牽縱，巧計猶工毒上流。
詠史 張湯公孫弘 其四
作者：陳普
朝代：宋

漢朝獨有舒與黯，何物梟心欲食之。
六經千載無生氣，斷自齊人作相時。
詠史 張良 其一
作者：陳普
朝代：宋

乳口摇牙向白蛇，一朝電拂博浪沙。
下邳不得編書讀，帷幄何妨佐漢家。
詠史 張良 其三
作者：陳普
朝代：宋

本是山東忠孝門，卯金社稷暫相煩。
君王良會青雲意，長樂鍾中無一言。
詠史 張良 其二
作者：陳普
朝代：宋

撩亂龍蛇掌上爭，罷來閒掉四先生。
一棚兒女皆烟散，留得松風萬古清。
詠史 張良 其四
作者：陳普
朝代：宋

太公行輩赤松流，伍叔孫通了不羞。
好謝君王深體識，不將身後累劉侯。
詠史 張華 其一
作者：陳普
朝代：宋

孫皓泥頭入洛陽，後庭奪目萬紅粧。
銅駝北去還西徙，不怨荀馮怨杜張。
詠史 張華 其三
作者：陳普
朝代：宋

孟觀孫秀尚同寅，足了優游卒歲身。
牛斗豫章才尺五，中台何事不關人。
詠史 張華 其二
作者：陳普
朝代：宋

應是諸公愛阮咸，所天亦把付清談。
張林若責金墉后，當日張華死更甘。
詠史 張華 其四
作者：陳普
朝代：宋

滿耳羊車若不知，聾人何怪履危機。
中台星拆渾閒事，哭殺旄頭彗紫微。
詠史 張釋之 其一
作者：陳普
朝代：宋

瓦器山陵刑措時，釋之而後固無之。
公車不作他年計，聊使君王識教兒。
詠史 張釋之 其三
作者：陳普
朝代：宋

塵編今古幾咿嚘，多少君王共御囚。
自古君難臣不易，釋之片語悮千秋。
詠史 張釋之 其二
作者：陳普
朝代：宋

帝舜登天四海臣，可憐生殺不由身。
持平第一張廷尉，更聽君王誤殺人。
詠史 慕容恪 其一
作者：陳普
朝代：宋

霜雹風沙雜亂飛，段龕城下見春歸。
時來但處周公位，歷舉華人百世希。
詠史 慕容恪 其三
作者：陳普
朝代：宋

一聽芭蕉葉上寒，鼻頭倍益舊時酸。
河清未遇三千歲，水手猶輕十八灘。
詠史 慕容恪 其二
作者：陳普
朝代：宋

五族交飛日月昏，就中造化尚堪論。
景雲峰起龍城裏，猶爲遺黎憶太原。
詠史 慕容恪 其四
作者：陳普
朝代：宋

傅說濟川空道在，彥方販鬻嘆時難。
年來惟有樽空慮，一任滔滔溉倒瀾。
詠史 揚雄 其一
作者：陳普
朝代：宋

展禽未必非龔勝，孤竹猶將笑薛方。
可怪揚雄非桀犬，一生終倚桀門牆。
詠史 揚雄 其二
作者：陳普
朝代：宋

德宅神庭孰與遊，董賢舜禹莽伊周。
餘腥用盡桐江水，重費寒潭九曲流。
詠史 文帝 其一
作者：陳普
朝代：宋

二兒並轡入公門，博局紛紛啟禍原。
不及賈生何處是，弗將禮法教兒孫。
詠史 文帝 其三
作者：陳普
朝代：宋

鄧氏銅錢張武金，至公終淺愛終深。
東西兩子皆稱蹕，未饜憐兒老嫗心。
詠史 文帝 其二
作者：陳普
朝代：宋

性習由來係正邪，古今誰不道蓬麻。
無人說與吹簫相，竇薄淮劉本一家。
詠史 文帝 其五
作者：陳普
朝代：宋

文杏沙棠代代殃，露臺不作作阿房。
古來堯禹卑宮室，不爲丹朱與太康。
詠史 文帝 其四
作者：陳普
朝代：宋

睢陽東苑三百里，中山後宮三百人。
漢家制度無窮極，僅有寬仁不是秦。
詠史 明帝 其一
作者：陳普
朝代：宋

後宮任姒古今希，前殿絃歌鳳已知。
孔子孟軻真薄命，不生建武永平時。
詠史 明帝 其一
作者：陳普
朝代：宋

柳谷川西示討曹，摩波井底見芳髦。
藩垣屏翰無方尺，何用凌霄百丈高。
詠史 明帝 其三
作者：陳普
朝代：宋

咸通昏主如桀紂，青龍英君翻不如。
關雎螽斯渾未識，鵲巢那得不鳩居。
詠史 明帝 其二
作者：陳普
朝代：宋

大和空國逐浮虛，曾爲蒼生一掃除。
曆數未容姦宄得，收曹卷馬二中書。
詠史 明帝 其二
作者：陳普
朝代：宋

盤木白狼紛貢毛，龜茲侍子薦蒲萄。
滿朝虎拜南山壽，無一人能作旅獒。
詠史 明帝 其四
作者：陳普
朝代：宋

高堂光祿心劉向，未托孤前亦已知。
爭奈九龍規太大，不堪淺薄武皇基。
詠史 晉武帝 其一
作者：陳普
朝代：宋

杳杳羊車轉掖庭，夕陽亭上北風腥。
紛紛羔羯趨河洛，爲見深宮竹葉青。
詠史 晉武帝 其三
作者：陳普
朝代：宋

宮中擲戟又飛刀，謝玖兢兢命若毛。
豈是君王輕社稷，天教熾業謝芳髦。
詠史 晉武帝 其二
作者：陳普
朝代：宋

斥出維垣令太師，盡留群小鳳凰池。
爭知暗裏牽裾子，元是屠家揣肉兒。
詠史 景帝 其一
作者：陳普
朝代：宋

宗廟誰開內使門，臨江依樣又穿垣。
愛妻嬌子如泥土，晁錯何知獨恃恩。
詠史 景帝 其二
作者：陳普
朝代：宋

賜帛寬租澤未休，四方緩急有條侯。
餘威不頼刳蛇劍，倉卒誰梟老濞頭。
詠史 曹丕 其一
作者：陳普
朝代：宋

吳質車中載甲兵，辛毗頸上一毛輕。
孔明才略何堪算，十倍曹丕是憲英。
詠史 曹丕 其三
作者：陳普
朝代：宋

鵲搆觚稜偶似詩，雞栖庭樹已當時。
公車坐使諸侯急，却是姦人篡奪資。
詠史 曹丕 其二
作者：陳普
朝代：宋

侏儒一節足亡身，衰絰三年笑殺人。
不逐猇亭天子便，龍舟何用到江濱。
詠史 曹丕 其四
作者：陳普
朝代：宋

春華建安曹子建，秋實西京張釋之。
父事邢顒奴七子，黄初便作萬年期。
詠史 曹操 其一
作者：陳普
朝代：宋

橫槊南來氣吐霓，北歸裁得景升兒。
誰言孟德烏林日，全似本初官渡時。
詠史 曹操 其七
作者：陳普
朝代：宋

英姿蕭颯發硎刀，除却無君事事高。
孟德文王能幾許，只爭謙退與矜豪。
詠史 曹操 其三
作者：陳普
朝代：宋

無限英雄睨許都，到頭倖免豈天乎。
平生邂逅都經念，曾識篁中許貢奴。
詠史 曹操 其二
作者：陳普
朝代：宋

揚旌北向顧南州，牧馬東行向北愁。
亂世姦雄還自嘆，景升直與本初謀。
詠史 曹操 其五
作者：陳普
朝代：宋

劉備孫權豈可忘，南來舉趾遽揚揚。
劉琮脫用王威計，送死何須到武昌。
詠史 曹操 其六
作者：陳普
朝代：宋

遷都避宇豈男兒，子翼私行更可悲。
四顧次且天獄裏，蚤如仲達鹵城時。
詠史 曹操 其四
作者：陳普
朝代：宋

濮陽火裏又潼關，幾度鯨牙虎口間。
銅雀臺前閑極目，驚魂猶繞白狼山。
詠史 曹爽 其一
作者：陳普
朝代：宋

眼中鸞鳳悉豺梟，一日翩翩忽滿朝。
死近天教爲呂祿，罪深地不著良宵。
詠史 曹爽 其二
作者：陳普
朝代：宋

四聰八達免官時，仲達含香拜玉墀。
二鬼不來同壑谷，未愁寡婦與孤兒。
詠史 李廣李陵 其一
作者：陳普
朝代：宋

茂陵無奈太倉陳，槐里家傳本助秦。
萬落千村荆杞滿，隴西桃李亦成薪。
詠史 李廣李陵 其二
作者：陳普
朝代：宋

祈連天幸時難再，槐里侯封命已奇。
文景餘波涓滴盡，延居數出欲何資。
詠史 李斯 其一
作者：陳普
朝代：宋

太華終南只磨青，渭流一日肯爲涇。
豺狼不食茅焦肉，水火安能熄六經。
詠史 李斯 其三
作者：陳普
朝代：宋

李斯何敢妄坑儒，但作逢君固位圖。
造物欲爲儒報德，故教草草殺扶蘇。
詠史 李斯 其二
作者：陳普
朝代：宋

拋却韓盧把虎騎，諸生莫訝正忙時。
魚龍不隔蓬萊路，方有東門逐兔期。
詠史 杜預 其一
作者：陳普
朝代：宋

晉武良心獨未亡，娼家瀆禮自多妨。
洛中冠蓋無多日，元凱春秋亦短長。
詠史 杜預 其二
作者：陳普
朝代：宋

旄頭兩度茀鉤陳，黄色頻年鬬孟春。
長曆春秋兩高閣，東南填淤正肥民。
詠史 梁武帝 其一
作者：陳普
朝代：宋

浮山未破水先腥，浩浩蠅蚊晝夜聲。
東海不知蒲塞味，誰人十萬作犧牲。
詠史 梁武帝 其二
作者：陳普
朝代：宋

戒捨工夫老未員，百雙鷄子送殘年。
一生般若成何事，贏得江頭載荻船。
詠史 武帝 其一
作者：陳普
朝代：宋

二十嫖姚風火飛，鑾輿夜夜過焉支。
茂陵不費凌雲氣，解見蟠桃著子時。
詠史 武帝 其一〇
作者：陳普
朝代：宋

五十餘年四海波，建元三載盡征和。
中央寸土纔無血，沃日澆天瓠子河。
詠史 武帝 其七
作者：陳普
朝代：宋

文帝端能殺少翁，景皇不解斬常融。
正心數語深加意，位在三皇五帝中。
詠史 武帝 其三
作者：陳普
朝代：宋

生子曾知置齊魯，自身却愛受何羅。
六鰲不戴林光瑟，覆轍相尋似火蛾。
詠史 武帝 其九
作者：陳普
朝代：宋

狄山不能居一障，公孫請專事朔方。
尊榮衛霍家山岳，冷淡申轅頭雪霜。
詠史 武帝 其二
作者：陳普
朝代：宋

鼎食諸公盡鼎烹，閭閻豪傑劍縱橫。
帝王自擊南山豕，慚愧端非聽董生。
詠史 武帝 其五
作者：陳普
朝代：宋

先帝齋宮內弄兒，阿嬌金屋篡歌姬。
披香博士真才子，劉氏家傳却未知。
詠史 武帝 其八
作者：陳普
朝代：宋

起上林苑賞方朔，發會稽兵惜虎符。
君側此時三四輩，盍移東海換江都。
詠史 武帝 其六
作者：陳普
朝代：宋

幾多愛子出蕭關，山積胡沙骨未還。
好把望思臺上淚，隨風北去灑陰山。
詠史 武帝 其四
作者：陳普
朝代：宋

商車不足算緡來，桑孔咸陽悉茂材。
一撮茂陵無覓處，建章門戶至今開。
詠史 漢高帝 其一
作者：陳普
朝代：宋

氣力才勝野外儀，情懷頗樂漢中兒。
兩生禮樂留侯箸，此事而翁却自知。
詠史 漢高帝 其七
作者：陳普
朝代：宋

一带陰山浪引弓，運移婚媾一朝通。
英雄白首消磨盡，甘與梟雛作婦翁。
詠史 漢高帝 其三
作者：陳普
朝代：宋

煨燼三王不復收，子孫大辱辟陽侯。
無邊智力皆騎虎，高絕還能四百秋。
詠史 漢高帝 其二
作者：陳普
朝代：宋

詩書禮樂敢忘欽，自是而翁力不任。
莫把溺冠輕議論，要觀過魯太牢心。
詠史 漢高帝 其五
作者：陳普
朝代：宋

扶創裹血過家鄉，四顧何人守四方。
梁楚淮南殘一國，山河爭屬將狼羊。
詠史 漢高帝 其八
作者：陳普
朝代：宋

欲來不解自操持，白日明庭抱愛姬。
世降的從何處起，醉眠王母二家時。
詠史 漢高帝 其六
作者：陳普
朝代：宋

羽未禽時膽屢寒，羽禽不得一朝閑。
卯金四百年天下，却在雙娥一笑間。
詠史 漢高帝 其四
作者：陳普
朝代：宋

金創可愈不容醫，應念丁公相戹時。
不頼西風吹楚卒，千龍萬虎亦何爲。
詠史 王導 其一
作者：陳普
朝代：宋

不聽君王到壽春，肯容麴允起咸秦。
茂弘周顗渾無晉，何但琅琊不是親。
詠史 王導 其三
作者：陳普
朝代：宋

萬里凉州道李雄，幾重遼海到江東。
天臺更棄金陵去，端有何顔見北風。
詠史 王導 其二
作者：陳普
朝代：宋

醉中送首悲劉胤，食裏迷唇弔馬流。
江左當年何所恃，鄴中白雁合封侯。
詠史 王導 其四
作者：陳普
朝代：宋

漠漠胡塵撲面飛，對人舉扇障元規。
九京羞見青衣帝，猶及劉翔未到時。
詠史 王昭君 其一
作者：陳普
朝代：宋

昭陽柘館貯歌兒，恨殺陳湯斬郅支。
胡草似人空好色，春光不到二閼氏。
詠史 王昭君 其三
作者：陳普
朝代：宋

出嫁氈裘得幾時，昭陽柘館貯歌兒。
蛾眉莫怨毛延壽，好怨陳湯斬郅支。
詠史 王昭君 其二
作者：陳普
朝代：宋

寧胡名號正當時，且有安棲得哺兒。
胡草似人空好色，青青合爲故閼氏。
詠史 王昭君 其五
作者：陳普
朝代：宋

甫出車延玉座傾，黄金無復贖娉婷。
騷人更望胡人返，不識松楸拱渭陵。
詠史 王昭君 其四
作者：陳普
朝代：宋

呼韓骨冷復雕陶，夜夜穹廬朔月高。
爲問琵琶絃底話，得無一語訴腥臊。
詠史 王猛 其一
作者：陳普
朝代：宋

魚水歡濃更月氐，便呵氐族使耕炊。
浮雲蔽日何難見，獨有操琴趙整知。
詠史 王猛 其二
作者：陳普
朝代：宋

一奮沖天跨六州，生前天已怒旄頭。
開何有意容王猛，肯使魚羊食不留。
詠史 王祥 其一
作者：陳普
朝代：宋

君王宮裏望安舒，何啻慈親念鯉魚。
體認卧冰真意思，忍看成濟犯鑾輿。
詠史 王祥 其二
作者：陳普
朝代：宋

倒載山公即巨源，清談安石幼輿孫。
晉家禍亂深如海，半出咸熙太尉門。
詠史 王荆公 其一
作者：陳普
朝代：宋

鴛鴻陣陣落南溟，長樂鍾中黑眚行。
逐客不愁人鮓甕，荷花落日第含情。
詠史 王荆公 其二
作者：陳普
朝代：宋

兩鳥相酬聲沸天，治平重著一啼鵑。
鴛鸞鷗鷺無棲處，緘口于今三百年。
詠史 皇甫嵩 其一
作者：陳普
朝代：宋

幾多孟德總欺孤，底事山頭獨望夫。
不聽閻忠聽梁衍，未應魏闕便當塗。
詠史 皇甫嵩 其二
作者：陳普
朝代：宋

忠臣如夢復如癡，不遣張溫獨失機。
爲問義真何面目，洛陽宮殿作灰飛。
詠史 祭遵 其一
作者：陳普
朝代：宋

東山紀律久無聞，鉦鼓纔鳴玉匣塵。
牧野再逢諸葛亮，兩階重見祭將軍。
詠史 祭遵 其二
作者：陳普
朝代：宋

琤琤壺矢柳營春，十萬貔貅不動塵。
世祖功臣三十六，誰爲韋袴布衣人。
詠史 秦皇 其一
作者：陳普
朝代：宋

閔道飛翬拂若枝，東門看日浴咸池。
生前有力移天地，死後無人予席帷。
詠史 秦皇 其二
作者：陳普
朝代：宋

江神返璧事何新，海若湘君亦伐秦。
一炬東來燒不了，更勞墓上牧羊人。
詠史 羊祜 其一
作者：陳普
朝代：宋

群心爭欲剸公閭，愁殺凌雲醉老奴。
緩带輕裘信瀟灑，曾知晉事已如吳。
詠史 羊祜 其三
作者：陳普
朝代：宋

呂蒙江上櫓猶羞，曹操徐州血尚留。
千古渭濱并峴首，淚痕不逐谷陵收。
詠史 羊祜 其二
作者：陳普
朝代：宋

尺鯉何曾到賈充，太阿曾擬血王戎。
淚痕不到沉碑上，似爲苞苴走路中。
詠史 荀彧 其一
作者：陳普
朝代：宋

亂離揀得一枝棲，得路爭知却是迷。
曹操若逢諸葛亮，暮年當作漢征西。
詠史 荀彧 其三
作者：陳普
朝代：宋

誰作留侯帷幄中，殺賢可獨罪曹公。
拂衣慷慨無文舉，添得楊彪伴孔融。
詠史 荀彧 其二
作者：陳普
朝代：宋

河濟太山猶是漢，匆匆把作賊關中。
久知天下無劉氏，不料人間有孔融。
詠史 荀彧 其四
作者：陳普
朝代：宋

河岱諸人無一賢，鄄城戰格與雲連。
雲長翼德如文若，玄德翱翔早十年。
詠史 董仲舒 其一
作者：陳普
朝代：宋

好古劉安豈逆儔，左吳枚赫滿諸侯。
仲舒到處皆狼虎，妥帖馴良獨到頭。
詠史 董仲舒 其三
作者：陳普
朝代：宋

孟軻死後惟董子，道義兩言擴古今。
性善七篇何落落，千秋不遇一知音。
詠史 董仲舒 其二
作者：陳普
朝代：宋

鶴髮東宮體孝文，明堂服色謾云云。
力行到底終何似，不逮躬行萬石君。
詠史 蔡邕 其一
作者：陳普
朝代：宋

不際明時論石渠，空將薄命仕鴻都。
天公似把詞人戲，父死然臍子墜胡。
詠史 蔡邕 其三
作者：陳普
朝代：宋

百日慈明位上台，三朝何害歷三臺。
伯喈隨逐金華蓋，也爲諸公衮衮來。
詠史 蔡邕 其二
作者：陳普
朝代：宋

萬歲黄金欲散時，柯亭風笛尚堪吹。
一時謀卓人無數，不遣中郎一箇知。
詠史 蕭張 其一
作者：陳普
朝代：宋

漢高禮義入陵夷，械到蕭何更有誰。
惟有子房雲外客，不稱名字冠當時。
詠史 蕭張 其二
作者：陳普
朝代：宋

晦迹功曹不受徵，興亡事已若丹青。
世間儘有文章客，誰信龍蛇尺蠖形。
詠史 蜀先主 其一
作者：陳普
朝代：宋

兩得徐州不自由，中原應不戀炎劉。
孫曹袁呂非蟊賊，五采龍文在益州。
詠史 蜀先主 其一〇
作者：陳普
朝代：宋

平生信義滿乾坤，曾弔諸侯未返魂。
呂布來時梟送洛，不應投許又投袁。
詠史 蜀先主 其一一
作者：陳普
朝代：宋

西行不與本心符，西負劉璋東負吳。
漢業此時如累卵，天公先與殺周瑜。
詠史 蜀先主 其一二
作者：陳普
朝代：宋

曹操亡年德劇衰，孫權晚節亂如絲。
豫州幸自無頗辟，亦爲區區怒費詩。
詠史 蜀先主 其七
作者：陳普
朝代：宋

養虎荆州歲欲闌，一家豚犬不勝安。
振振公族麟之角，妄作山林猛獸看。
詠史 蜀先主 其三
作者：陳普
朝代：宋

北投南走若窮猿，極目蒼梧欲斷魂。
如許英雄不成事，止緣的是靖王孫。
詠史 蜀先主 其九
作者：陳普
朝代：宋

少年白帝死如生，但爲雲長也自榮。
龍虎已分南北路，英雄無計與年爭。
詠史 蜀先主 其二
作者：陳普
朝代：宋

白頭上峓歷群蠻，展轉亡張又失關。
取得益州竟何益，不如賣履看人間。
詠史 蜀先主 其五
作者：陳普
朝代：宋

袁渙當年死亦甘，雲長平昔竟何貪。
劉巴項領剛如鐵，也用隨群拜武擔。
詠史 蜀先主 其八
作者：陳普
朝代：宋

如流歲月幾沾襟，侍立霜嚴劇苦心。
說與劉璋無怨怒，有人驅虎入山林。
詠史 蜀先主 其六
作者：陳普
朝代：宋

荆楚留連似失時，涪城歡飲類狐疑。
軍中劉曄誇言語，豈識英雄爲義遲。
詠史 蜀先主 其四
作者：陳普
朝代：宋

徐元直去馬超來，顧惜三綱又愛才。
道御英雄無不可，豫州翻向益州來。
詠史 衛瓘 其一
作者：陳普
朝代：宋

此座傾危不信人，此身便合去朝廷。
凌雲莫道非真醉，直到身亡更未醒。
詠史 衛瓘 其二
作者：陳普
朝代：宋

拓拔枝柯幸少疏，洛陽宮殿已爲墟。
休論榮晦師田續，忍讀金墉稽顙書。
詠史 袁紹 其一
作者：陳普
朝代：宋

弟北兄南競效尤，鄴中半鄴半青州。
身分家裂無全理，終使遼東送二頭。
詠史 袁紹 其三
作者：陳普
朝代：宋

許中四面盡仇讎，曹弱袁强正是愁。
一日四州都奉予，安閑猶遣定徐州。
詠史 袁紹 其二
作者：陳普
朝代：宋

田豐襲許計非良，沮授安民策最長。
己克百安牢按甲，足鞿曹操到分香。
詠史 諸葛孔明 其一
作者：陳普
朝代：宋

不憑潼華驅曹馬，試出褒斜馘郃雙。
深念永安枕前語，橫行河洛又臨江。
詠史 諸葛孔明 其七
作者：陳普
朝代：宋

軻死無傳直至今，孔明曾一正人心。
拔刀斫石今猶憤，何况當年感激深。
詠史 諸葛孔明 其三
作者：陳普
朝代：宋

蒼蒼石穴五百里，炎熱寒凉一漢家。
絳灌蕭韓同故道，關張不共出褒斜。
詠史 諸葛孔明 其二
作者：陳普
朝代：宋

褒斜邸閣可一飯，河渭安流漕九州。
天乎馬謖又霖雨，倍費心思作木牛。
詠史 諸葛孔明 其五
作者：陳普
朝代：宋

郭淮豈得爲許歷，曹獻敢言如亞夫。
祁山再見伐崇旅，鳳鳥不來嗟已夫。
詠史 諸葛孔明 其八
作者：陳普
朝代：宋

面黑頭黄味似飴，孔明伐賊妾蠶機。
生前桑柘八百樹，死後甘棠四十圍。
詠史 諸葛孔明 其六
作者：陳普
朝代：宋

飛羽凋零又秭歸，卯金餘息孔明知。
春秋兩字誅千古，不用當年磔操丕。
詠史 諸葛孔明 其四
作者：陳普
朝代：宋

關羽不能當一面，魏延何敢比淮陰。
流星只緩身徂落，一木終能作鄧林。
詠史 謝安 其一
作者：陳普
朝代：宋

地陷天傾不廢棋，謝安阮籍好同時。
江東殘局危亡勢，似太元初尚可爲。
詠史 謝安 其一〇
作者：陳普
朝代：宋

夷甫登朝日月昏，爭知安石亦深源。
當時赤子何無祿，直自高曾誤到孫。
詠史 謝安 其七
作者：陳普
朝代：宋

何國嚴刑禁老莊，有人拔劍斬韋郎。
氐羌本自無天運，爲有人心得暫狂。
詠史 謝安 其三
作者：陳普
朝代：宋

臨安猿鶴共清吟，猶作投機叩齒音。
商鞅禹文無辨別，冶城數語是何心。
詠史 謝安 其九
作者：陳普
朝代：宋

諸賢一一是琅球，一入清談即鬼幽。
何但簡文如惠帝，冶城安石亦斯流。
詠史 謝安 其二
作者：陳普
朝代：宋

軍中如意揮諸將，依約東山嘯詠兄。
不遣君王湛酒色，市朝猶足肆王甥。
詠史 謝安 其五
作者：陳普
朝代：宋

安石深源不共朝，共嫌俎豆不逍遥。
無邊赤子皆延頸，掩口胡盧獨李遼。
詠史 謝安 其八
作者：陳普
朝代：宋

宣元社稷等沉淪，不了昌明道子身。
奪得桓苻二賊手，付與趙牙張貴人。
詠史 謝安 其六
作者：陳普
朝代：宋

封胡羯末皎琳琅，歲久渾無憶洛陽。
江左家居照江水，謝安元爲宋齊梁。
詠史 謝安 其四
作者：陳普
朝代：宋

苻氏無良妄自尊，鮮卑羌豎正鯨吞。
到頭棋酒消磨晉，莫道桓沖果失言。
詠史 豫讓 其一
作者：陳普
朝代：宋

義士忠臣不二君，漆身吞炭欲成仁。
若謀委質求親幸，又抱奸心賊大倫。
詠史 豫讓 其三
作者：陳普
朝代：宋

荀息無裨晉獻公，豫生如許智宗空。
古人才德難求備，大節初心要始終。
詠史 豫讓 其二
作者：陳普
朝代：宋

幾多礪節與輕生，猶有絲毫在利名。
青史千年惟豫子，誠心大義最分明。
詠史 豫讓 其四
作者：陳普
朝代：宋

三晉崢嶸虎戰墟，中涓學語正坑儒。
石家禮法從何出，甲乙諸郎盡鯉趨。
詠史 費禕 其一
作者：陳普
朝代：宋

渭南營裏夜眠遲，漢壽屯中醉裏棋。
亡蜀似緣才太給，不關越次用陳祇。
詠史 費禕 其二
作者：陳普
朝代：宋

木牛流汗上青天，漢火明知不可然。
誰識連峰攢劍戟，正虞天嗇孔明年。
詠史 賈生 其一
作者：陳普
朝代：宋

衣綈英主首祠汾，他日燕齊盡羨門。
玉漏聲中聞底事，反將前席待新垣。
詠史 賈生 其二
作者：陳普
朝代：宋

落日長沙被鵩驚，愁來强把死生輕。
洛陽才子何多涕，太息沾襟過一生。
詠史 鄧艾 其一
作者：陳普
朝代：宋

劉葛元非百世讎，緣崖攀木作猿猴。
瞻崇艾會誰芳臭，死國沉身各二頭。
詠史 鄧艾 其二
作者：陳普
朝代：宋

滅吳不解誅宰嚭，拜假何須便不咨。
受任兩無曹與馬，檻車破了欲何之。
詠史 金日磾 其一
作者：陳普
朝代：宋

騋皇千萬去無歸，博得麒麟作廄廝。
一片獸心猶自在，建章殿下食其兒。
詠史 金日磾 其二
作者：陳普
朝代：宋

牽馬胡兒共擁昭，同功同德不同驕。
麒麟閣上塵埃面，羞見芬芳七葉貂。
詠史 鍾會 其一
作者：陳普
朝代：宋

身在成都已孟津，霎時飛首過函秦。
子房智勇裁如此，不悟誅秦滅項人。
詠史 鍾會 其二
作者：陳普
朝代：宋

諸葛風流尚未休，山川爲斬鄧鍾頭。
至今青史憂吳蜀，莫把知人責夏侯。
詠史 關羽 其一
作者：陳普
朝代：宋

巴山漢水本興劉，諸葛才華備酇留。
但得關髯師廣武，北州韓信在南州。
詠史 關羽 其三
作者：陳普
朝代：宋

北人更欲生關羽，猶倚糜芳信士仁。
曹操雄心懷白馬，董昭空自弄精神。
詠史 關羽 其二
作者：陳普
朝代：宋

寢席羹杯幾載同，不知玄德訪隆中。
呂蒙陸遜誠姦賊，消爲孫登作婦翁。
詠史 關羽 其四
作者：陳普
朝代：宋

羽血未乾蒙隕命，蒙妻正哭妾分香。
天地有心誅漢賊，但遲數月取襄陽。
詠史 阮籍 其一
作者：陳普
朝代：宋

中道難行古已然，東邊扶起又西邊。
一般等是墟人國，莫道三君與七賢。
詠史 阮籍 其二
作者：陳普
朝代：宋

截髮哀號孽婦前，晉家無地亦無天。
當時阮籍丘中骨，擲向黄河尚带羶。
詠史 陸機 其一
作者：陳普
朝代：宋

千里蓴羹七里尸，兩般滋味豈難知。
建春不幸成繻葛，割盡流蘇定此時。
詠史 陸機 其二
作者：陳普
朝代：宋

須信雕蟲不用工，至今天地不相容。
君看奕葉東吳陸，轉作詞章便覆宗。
詠史 霍光 其一
作者：陳普
朝代：宋

井田學校竟終天，鹽鐵舟車訖萬年。
隔絕古今蕭與霍，空勞孔壁出塵編。
詠史 霍光 其二
作者：陳普
朝代：宋

幾度咸陽累積尸，盡緣丘冢似焉支。
覆車愁殺張車騎，印綬臨身必十辭。
詠史 韓信 其一
作者：陳普
朝代：宋

良日登壇計策行，酸醎甘苦共盃羹。
不須握手師陳豨，脩武高眠已合烹。
詠史 韓信 其三
作者：陳普
朝代：宋

蹀血中原不用驕，論功何似禹乘橇。
始終兩漢無留葛，誰與塵編慰寂寥。
詠史 韓信 其二
作者：陳普
朝代：宋

群龍共帝牧羊兒，縞素能開四百基。
蒯徹亦生天地裏，欲將口舌奪民彝。
詠史 項羽 其一
作者：陳普
朝代：宋

齊王元在籍軍中，萬馬朱幩照海紅。
垓下相逢揕掩袂，更何面目見江東。
詠史 項羽 其三
作者：陳普
朝代：宋

牧羊義帝實妨賢，猶有三綱共畏天。
樹楚擊秦宜奮發，惡名何事苦爭先。
詠史 項羽 其二
作者：陳普
朝代：宋

試手襄城意未怡，赤城稍覺味如飴。
必亡定死終無救，斷自朱殷海岱時。
詠史 項羽 其五
作者：陳普
朝代：宋

梟性狼心亦有常，青齊仍復似咸陽。
遺黎到處無餘類，欲爲何人作霸王。
詠史 項羽 其四
作者：陳普
朝代：宋

倚强恃力却誣天，一樣人心萬萬年。
廣武十條逃得過，烏江政自不須船。
詠史 魏相 其一
作者：陳普
朝代：宋

賈生晁錯總佻輕，博陸營平亦好兵。
地節三年誰作相，胡天漢地各春生。
詠史 魏相 其三
作者：陳普
朝代：宋

趙禹張湯網未收，外人董偃化方流。
丞相但看漢故事，何但宣皇不用周。
詠史 魏相 其二
作者：陳普
朝代：宋

人倫大變歲二百，蕭曹以來誰在心。
相業更生王吉疏，文學春秋猶未深。
詠史 齊桓公 其一
作者：陳普
朝代：宋

關雎澤竭自師陘，直到瓜丘燼六經。
戶外流蟲爭掩鼻，當年已作鮑魚腥。
詠史 齊桓公 其二
作者：陳普
朝代：宋

葵丘霸氣若虹霓，東略何緣遽不知。
宰孔晉侯相遇處，齊桓已作在床尸。
詠史·丙吉
作者：陳普
朝代：宋

汙茵馭吏習邊方，阿保宮人畏霍光。
丞相馬前人蹀血，病牛何足累陰陽。
詠史·中山王衮
作者：陳普
朝代：宋

老卒無多儘守藩，更無毫髮罪堪言。
東堂斷手平生足，玉井蟾蜍任吐吞。
詠史·中山靖王勝
作者：陳普
朝代：宋

樛木螽斯耳未聞，中山無屋貯兒孫。
臨分自灑黄泉淚，不在區區骨肉恩。
詠史·主父偃
作者：陳普
朝代：宋

當年齊趙倚黄昏，曾嘆蒙恬滅子孫。
一日上天沾五鼎，依然蜚粟度龍門。
詠史·伊尹
作者：陳普
朝代：宋

萬物權衡在有莘，孰稱社稷與君民。
君王亦有桐宮去，寄語南巢莫怨人。
詠史·何晏
作者：陳普
朝代：宋

羅襦帝子本同生，故把玄談亂濁清。
粉面青蠅麾不去，到頭白黑自分明。
詠史·何無忌
作者：陳普
朝代：宋

懷恩馬柳志何卑，挾恨東堂德愈衰。
猶有豫章蘇武節，不慚京口協謀時。
詠史·何進
作者：陳普
朝代：宋

龍驤虎步反狐疑，解事陳琳却似癡。
滅火不關千里草，漢家社稷付屠兒。
詠史·侯景
作者：陳普
朝代：宋

曹操桓溫不自持，跛侯面上雨淋漓。
姦人何事乾坤裏，一日雷霆十二時。
詠史·倪寬
作者：陳普
朝代：宋

親媚張湯似謁居，阿諛天子過相如。
漢儒箇箇公孫子，不墜遺經一仲舒。
詠史·元帝
作者：陳普
朝代：宋

事在兩疏心眼裏，身居石顯掌握中。
師傅不能爲作主，更生空自抱孤忠。
詠史·元紫芝
作者：陳普
朝代：宋

天寶膏肓在羽衣，寂寥于蔿詎能醫。
當時宇宙皆聲色，不夢陽臺一紫芝。
詠史·兩生
作者：陳普
朝代：宋

少年賈誼空多口，老大申公繆一行。
曾識當年二君子，閉門不受叔孫生。
詠史·劉向
作者：陳普
朝代：宋

白虎明光奏五侯，帝鄉寥隔在溫柔。
甘泉太乙重招起，聊答青藜照白蘋。
詠史·劉弘
作者：陳普
朝代：宋

三綱政自誅辛冉，二盜清由識士行。
江左百年半天下，曾知開闢是新城。
詠史·劉歆
作者：陳普
朝代：宋

秀國師公雄大夫，梓枝何用歎扶疏。
劉歆父子無瓜葛，何怪昌言毀仲舒。
詠史·劉道規
作者：陳普
朝代：宋

荆州一席不肯取，晉鼎百年寧忍移。
不死盧循函首日，忍看張偉授罌時。
詠史·北地王諶
作者：陳普
朝代：宋

何物譙周口似簧，幾年漢帝手牽羊。
紛紛蜀土祠諸葛，香火曾分北地王。
詠史·匡衡
作者：陳普
朝代：宋

鋪陳治道本群經，無愧更生與董生。
不頼王尊作鳴鳳，欺天一點未分明。
詠史·即墨大夫
作者：陳普
朝代：宋

清淺蓬萊幾度桑，紛紛斫石底心腸。
項梁劉季相逢日，即墨大夫頭未霜。
詠史·叔孫通
作者：陳普
朝代：宋

劉項權將作狗偷，誰能撩虎又摩頭。
漢王不是坑儒主，頸血依依是可羞。
詠史·司馬孚
作者：陳普
朝代：宋

心地終輸范粲安，魚熊兼得古今難。
永嘉陵墓溫明器，得似安平素木棺。
詠史·司馬攸
作者：陳普
朝代：宋

咫尺含章路不通，桃符渾不記臨終。
青州政似恒三代，何用依依紞勗中。
詠史·呂后
作者：陳普
朝代：宋

酌酖樽前氣似虹，朱虛酒令却相容。
王陵平勃渾無策，安漢當年一觸龍。
詠史·呂蒙
作者：陳普
朝代：宋

劉葛無成痛古今，白衣摇櫓穽何深。
呂蒙公瑾俱無祿，漢室猶關造化心。
詠史·周亞夫
作者：陳普
朝代：宋

西來三十六將軍，業業孤城勢欲焚。
細柳不逢豪傑主，當時已驗口從文。
詠史·周公
作者：陳普
朝代：宋

仲尼齒髮正强時，夜夜神交似故知。
話到子孫郊禘處，幾回對榻共攢眉。
詠史·周瑜
作者：陳普
朝代：宋

烏林僥倖數帆風，便傍吳船向蜀中。
劉葛關張無寸土，肯容公瑾擅江東。
詠史·周處
作者：陳普
朝代：宋

白額長蛇已就戡，不知賈郭更難堪。
東吳陸喜鄉先輩，五等還應有第三。
詠史·唐太宗
作者：陳普
朝代：宋

文皇仁義播敷天，李氏無倫三百年。
末路荒唐如煬帝，蜀江更起度遼船。
詠史·商鞅
作者：陳普
朝代：宋

此天此地此經文，學者何嘗溺所聞。
盡道李斯焚典籍，不知吹火是商君。
詠史·四皓
作者：陳普
朝代：宋

長樂巵前露雪眉，巖花亂笑出山時。
有人拍手瓜田裏，來往青門總不知。
詠史·夏侯令女
作者：陳普
朝代：宋

諸公競起滅彝倫，特立當年一女身。
盡付輕塵棲弱草，便從正始斷無人。
詠史·夏侯勝
作者：陳普
朝代：宋

夏葛冬裘事已殊，茂陵禮樂議何迂。
去周未遠真淳在，莫把公孫例漢儒。
詠史·夏后氏
作者：陳普
朝代：宋

執法庭堅亦太堅，兩朝竊負總無緣。
何人有子如崇伯，祓滌犁牛陟配天。
詠史·夔垂
作者：陳普
朝代：宋

卿雲華月麗衣裳，摶拊初登下鳳凰。
竹矢區區天亦愛，河圖相伴到成康。
詠史·太公
作者：陳普
朝代：宋

山河如許但凄凉，恰似新豐太上皇。
千古漢高真磊落，片言脫口幸咸陽。
詠史·太史敫
作者：陳普
朝代：宋

戰國紛紛似亂麻，釣絲誰記舊穠華。
召南禮樂棲何許，故莒城中太史家。
詠史·子思
作者：陳普
朝代：宋

俎豆迂疏仁義遲，上傳下授統如絲。
薦才莫訝非家法，救世寧無爛額時。
詠史·孔子
作者：陳普
朝代：宋

絕糧之慍鮮知德，浮海之喜無取材。
子思孟軻緣底事，列之舜禹與顔回。
詠史·孔融
作者：陳普
朝代：宋

一身撐拄漢乾坤，無那危時喜放言。
不受禰衡輕薄悮，未容曹操駕金根。
詠史·季札
作者：陳普
朝代：宋

鸑鷟無聲皇極差，消磨人物百千家。
姑蘇無限騷人楚，不罪延陵罪浣沙。
詠史·孫權
作者：陳普
朝代：宋

不信張昭未是奇，賊來送死又何疑。
一生諂事欺孤操，操死猶臣不十丕。
詠史·宋共姬齊孝公夫人
作者：陳普
朝代：宋

火來秉節正如山，茀喪何心在世間。
身似泥沙心似玉，水中火裏即渾閒。
詠史·尚父伯夷
作者：陳普
朝代：宋

春來秋葉在枯枝，底用端蓍更拂龜。
二老東來元並轡，馬前何害不相知。
詠史·屈原
作者：陳普
朝代：宋

仲尼死後百年期，定把離騷繼四詩。
占斷江南烟雨綠，歷山窮子與湘纍。
詠史·山濤
作者：陳普
朝代：宋

君王祖述竹林風，竹葉紛紛插滿宮。
禍亂古今惟晉酷，是非憂樂一山公。
詠史·嵇康
作者：陳普
朝代：宋

銅駝荆棘夜深深，尚想清談撼竹林。
南渡百年無雅樂，當年猶惜廣陵音。
詠史·嵇紹
作者：陳普
朝代：宋

佞舌如簧亂孝思，竹林人物固猖披。
御衣烱烱嵇生血，不似王生淚著枝。
詠史·左承祖
作者：陳普
朝代：宋

漢室猶餘北海城，左生何懼便怔營。
至令魯國奇男子，反得當年殺士名。
詠史·廉頗藺相如
作者：陳普
朝代：宋

長年霜骨白皚皚，廉藺羞顔似濕灰。
白起殺心如未謝，二家隨璧獻章臺。
詠史·張翰
作者：陳普
朝代：宋

晉家事勢若崩河，忘却吳松好月波。
莫把李膺誇二陸，思鱸羨鶴不曾多。
詠史·張騫
作者：陳普
朝代：宋

風沙霜雪十三年，城郭山川萬二千。
漢馬死亡宛馬到，萬人怨怒一人憐。
詠史·彭宣
作者：陳普
朝代：宋

法度名儒奉束脩，帝師禮數亦宜優。
公卿股慄朱雲劍，白首門生忍不羞。
詠史·徐邈
作者：陳普
朝代：宋

東第山成亂亦成，長星映酒甚分明。
分勞太保惟徐邈，誰道能言獨許營。
詠史·慕容垂
作者：陳普
朝代：宋

國亡家破此心全，氐與鮮卑兩付天。
王猛開心似諸葛，風雲無望白頭年。
詠史·憲宗
作者：陳普
朝代：宋

韓愈南投瘴海波，元和天子老中訛。
檀檐金墄猶堪笑，願作重來赴火蛾。
詠史·成帝
作者：陳普
朝代：宋

元帝齋宮納弁兒，阿嬌金屋篡歌姬。
披香博士多才學，劉氏家傳有未知。
詠史·戰國
作者：陳普
朝代：宋

千秋萬古定于一，豈有乾坤屬虎狼。
六印蘇秦壽如石，山東終作一阿房。
詠史·房玄齡
作者：陳普
朝代：宋

周公制禮鳳凰鳴，渠肯抽戈指建成。
李勣牛山猶雨露，玄齡夜氣失澄清。
詠史·晁錯
作者：陳普
朝代：宋

誰人能奪伯氏邑，何德敢隳三子都。
內史自侵漢家廟，未須削楚更衰吳。
詠史·曹參
作者：陳普
朝代：宋

人彘風腥起兩宮，艾豭歌唱滿秦中。
酒壺不但容齊獄，時事方宜用蓋公。
詠史·有虞氏
作者：陳普
朝代：宋

天生瞽瞍非無意，帝降娥皇更有心。
萬點歷山烟雨泪，後來化作幾曾參。
詠史·朱文公
作者：陳普
朝代：宋

九野寒威閉六陰，一川風月伴瑶琴。
鼓樓岩下人如玉，說與漁郎仔細尋。
詠史·李膺范滂
作者：陳普
朝代：宋

鳳麟自古待明時，蟣虱何堪論是非。
可是首陽可埋骨，爭知人怨首陽希。
詠史·東方朔
作者：陳普
朝代：宋

宣室不令容董偃，却容臯朔與相如。
當時有意清君側，雞鞠詼諧總合誅。
詠史·柳家婢
作者：陳普
朝代：宋

過了秦灰漢又唐，衣冠誰不是牙郎。
河東柳氏何師法，奴婢猶知蹈大方。
詠史·桓榮
作者：陳普
朝代：宋

明帝天姿可禹湯，周公不夢夢空王。
當年紫綬金章客，何德何功坐太常。
詠史·桓範
作者：陳普
朝代：宋

和血淆骸赤洛陽，綺疏應共枕紅粧。
乾坤無地容何鄧，何必舁尸赴許昌。
詠史·棗祗
作者：陳普
朝代：宋

千里無烟已十年，一朝許洛翠秧田。
乾坤渠肯容曹操，聊爲蒼生解倒懸。
詠史·楊修
作者：陳普
朝代：宋

簏中是絹不能知，妄把聰明察色絲。
五等人倫皆掃地，多文好學欲何爲。
詠史·楊太后
作者：陳普
朝代：宋

醜短妍長熟用心，國家持換郭槐金。
一門姊妹同傾晉，餓死猶輕罪更深。
詠史·楊珧
作者：陳普
朝代：宋

塗山千載又關雎，幾世天家共玉輿。
不友鳳凰池上客，全宗安用石函書。
詠史·楚元王交
作者：陳普
朝代：宋

荒蕪新語不堪聽，猛士凄凄北鄙聲。
楚醴不延風雅客，詩書猶未脫秦坑。
詠史·殷浩
作者：陳普
朝代：宋

王濛謝尚不堪論，庾翼桓溫亦浪言。
兩晉士風真可笑，盡將管葛許深源。
詠史·毌丘儉
作者：陳普
朝代：宋

十萬强兵無一人，義師翻得叛臣名。
奇功一夜歸人手，空使文鴦待到明。
詠史·江統
作者：陳普
朝代：宋

卞莊已睨鬬於菟，蕘論方規逐五胡。
莫把亂華罪夷狄，鮮卑臣節過猗盧。
詠史·汲黯
作者：陳普
朝代：宋

東北民思虀主父，西南人欲粉唐蒙。
漢家社稷何依倚，黯直粗疏一病翁。
詠史·沮授
作者：陳普
朝代：宋

袁曹相與隔王路，四世三公恩海深。
當時惟有管寧是，謾對黄河歎此心。
詠史·河間獻王
作者：陳普
朝代：宋

禮樂將興漢德凉，活麟天把付鉏商。
周官千載埋黄壤，兩漢如今幾獻王。
詠史·法正
作者：陳普
朝代：宋

崎嶇放虎事方新，喜怒平生便見真。
誰是孔明西道主，敢將東客罪西人。
詠史·泰伯
作者：陳普
朝代：宋

斷髮雕肌費一軀，岐陽萬國布黄朱。
仲雍不解兄深意，季歷携昌亦到吳。
詠史·王允
作者：陳普
朝代：宋

事成一讓一矜功，一吉分明對一凶。
青瑣門前招不去，相期猶不負林宗。
詠史·王羲之
作者：陳普
朝代：宋

不緣廊廟盡談空，安得狐狸嘯晉宮。
王氏可人惟逸少，更容謝萬作三公。
詠史·王裒
作者：陳普
朝代：宋

正始頹波萬丈深，卧冰泣竹盡漂沉。
尚餘淚染無枝樹，撐拄乾坤直到今。
詠史·王褒
作者：陳普
朝代：宋

彭祖呼噓不可爲，碧雞使節豈堪持。
區區含糗羹藜厚，聊似相如衣錦時。
詠史·班超
作者：陳普
朝代：宋

三十六人撫西域，六頭火炬走匈奴。
古今參合坡頭骨，盡是離披見鶻烏。
詠史·田橫
作者：陳普
朝代：宋

宗族幾爲孔子焚，爲秦未幾又爲塵。
田橫更欲橫河岳，不把英雄讓與人。
詠史·田疇
作者：陳普
朝代：宋

徐元宛似歷山中，義氣人間窄不容。
不爲犬羊殘士類，肯教曹操識盧龍。
詠史·申公
作者：陳普
朝代：宋

片言不合去何遲，又似當年在楚時。
束帛蒲輪無報效，至今天子不迎師。
詠史·申屠嘉
作者：陳普
朝代：宋

漢四十年幾丞相，蹶張丞相冷如冰。
兩京禮樂何堪自，薄有申屠與宋弘。
詠史·盧奕
作者：陳普
朝代：宋

清門死節照當時，面血猶能赤義旗。
常山睢陽信奇偉，英風生自洛留司。
詠史·盧懷慎
作者：陳普
朝代：宋

菜耳杯盤冷似水，開元天下煖如春。
唐人不識調羹手，把作姚崇伴食人。
詠史·盧植
作者：陳普
朝代：宋

泓泓眸子許淵渟，不見蛾眉只見經。
未似馬家親子婿，終身不踏絳紗庭。
詠史·祖逖
作者：陳普
朝代：宋

馬牛風自不相謀，異體安知蝮螫頭。
北伐不令持寸鐵，楫聲空震大江流。
詠史·禰衡
作者：陳普
朝代：宋

銅雀羅紈涴汗青，芳洲鼓史骨如生。
羯奴礌落若日月，大雅那堪禰正平。
詠史·竇氏二女
作者：陳普
朝代：宋

冰霜不肯受塵埃，携手同糜百丈崖。
熊掌嚼來似雞肋，問君何事苦關懷。
詠史·管寧
作者：陳普
朝代：宋

中州白日虎狼嗥，越海鯨鯢更浪高。
化日尺書歸故里，依然逃董不逃曹。
詠史·老子
作者：陳普
朝代：宋

瓜葛非徒李世民，牽藤引蔓百千身。
周時柱下霜眉客，今作書符呪水人。
詠史·臧洪
作者：陳普
朝代：宋

帝家安邑棘籬中，賊靡奸渠四面雄。
漢士當時惟北海，一朝青史見臧洪。
詠史·苻堅
作者：陳普
朝代：宋

甲申乙酉是明朝，趣死驕氐氣欲飄。
一寸菰蒲長一丈，無人知是宋人苗。
詠史·苻登
作者：陳普
朝代：宋

南安怒氣塞長安，羌運如氐淚暗潸。
捨却存亡論理義，江東不似馬毛山。
詠史·范粲
作者：陳普
朝代：宋

半生脚不踏晉土，有翼還須飛上天。
好遣竹林諸放達，談莊說老寢車前。
詠史·荀息
作者：陳普
朝代：宋

三怨盈朝積不舒，奚齊卓子釜中魚。
區區荀叔若乳嫗，智略無稱信有餘。
詠史·華歆
作者：陳普
朝代：宋

拈起黄金豈可疑，斬關發壁復何爲。
遼東不洗巢由耳，痛切初年割席遲。
詠史·蒙恬
作者：陳普
朝代：宋

劈碎崤潼坼太行，才通腥鮑到咸陽。
地后山靈思報德，故教蒙毅去輼輬。
詠史·蕭何
作者：陳普
朝代：宋

三人斷盡楚關梁，一詘雄吞十七王。
高帝功臣總功狗，漢家無爵賞蕭張。
詠史·蕭望之
作者：陳普
朝代：宋

石顯深持兩世樞，尚書何苦戀中書。
九原若遇韓延壽，祇共咨嗟嘆兩疏。
詠史·蘇東坡
作者：陳普
朝代：宋

方朔優旃豈舜徒，南來謾喜落蒼梧。
天津醉裏乾坤眼，只見雙程不見蘇。
詠史·蘇武
作者：陳普
朝代：宋

伏匿窮廬煖意回，子卿一夜夢陽臺。
歸來不與曾孫議，未必麒麟生面開。
詠史·衛青
作者：陳普
朝代：宋

丞相含沙作短狐，直言長揖黯何孤。
相容幸有兩人在，帝與侯家老騎奴。
詠史·裴頠
作者：陳普
朝代：宋

惠帝君臣一樣愚，九龍翁仲淚如珠。
眼前喪亂渾如罔，崇有何當却破無。
詠史·諸葛瞻
作者：陳普
朝代：宋

父自耕田母自桑，受天命與漢同亡。
百年魏晉烟雲散，千古隆中日月光。
詠史·諸葛誕
作者：陳普
朝代：宋

義旗照日映淮流，不爲曹孤爲夏侯。
麾下諸君底心性，海中五百又揚州。
詠史·貢禹
作者：陳普
朝代：宋

殺傅囚師不敢言，姦人致意遂昏昏。
明經潔行人如夢，莫把優游議孝元。
詠史·賈董
作者：陳普
朝代：宋

賈董聲名甲漢儒，到頭事業有差殊。
五年大傅何飄忽，不告梁王肆夏趨。
詠史·賈詡
作者：陳普
朝代：宋

崩奔堯後一孤兒，跖狗成群共肆欺。
賈詡未投曹操日，自爲漢賊已多時。
詠史·賈逵
作者：陳普
朝代：宋

經術何曾得暫行，漢家空有表章名。
石渠但把雷霆壓，焉用低帷鑿壁生。
詠史·赧王
作者：陳普
朝代：宋

世歷綿延四百秋，死蚿枯竹附諸侯。
末年隆準生豐沛，誰道嬴秦是繼周。
詠史·趙充國
作者：陳普
朝代：宋

五萬消磨作四千，羌人殺盡漢人全。
並生雖愧征苗旅，比似嫖姚却大賢。
詠史·趙雲
作者：陳普
朝代：宋

子龍一身都是膽，更有仁心并義肝。
士勸渠能和益土，百驚不動是人安。
詠史·辛慶忌
作者：陳普
朝代：宋

虎豹深宮風自寒，未央前殿拜呼韓。
二邊無事將軍老，猶得餘閒救比干。
詠史·邴原
作者：陳普
朝代：宋

無數潜龍不肯藏，炎精展轉遂無光。
間關鯨海緣何事，更問遼東作范滂。
詠史·郭林宗
作者：陳普
朝代：宋

餞郭林宗數千兩，哭陳太丘三萬人。
河上紛紛皆折角，不知一一是黄巾。
詠史·鄒衍
作者：陳普
朝代：宋

六月咸陽霜亦飛，五行正是水昌時。
族秦自有談天衍，不用陶朱與仲尼。
詠史·金禕
作者：陳普
朝代：宋

董承种輯蚤爲迂，耿紀金禕計愈疏。
精衛有心安問海，螳蜋方怒豈知車。
詠史·陳宮
作者：陳普
朝代：宋

何物曾奴董太師，原陵青草正萋萋。
一時翔集多知處，獨恨公臺不擇栖。
詠史·陳珪
作者：陳普
朝代：宋

元龍父子二人耳，賢於曹公十萬師。
呂布就擒公路死，都在勸回新婦時。
詠史·陶侃
作者：陳普
朝代：宋

蘇峻鯨奔正可憂，翻令王室備荆州。
五陵松柏無遺種，謾爲桓溫拾竹頭。
詠史·陶潜
作者：陳普
朝代：宋

謝瞻屋裏立籬牆，似水弘微糞也嘗。
康樂始興門戶盡，聿脩祖德獨柴桑。
詠史·韓愈
作者：陳普
朝代：宋

楊墨蛇龍本一區，大顛便是惡溪魚。
退之也是無操守，一貶便陳封禪書。
詠史·顔杲卿
作者：陳普
朝代：宋

驪宮歌笑入青雲，曾識常山有戰塵。
忠骨已澌餘髮在，因人得見夢中身。
詠史·顧和
作者：陳普
朝代：宋

喚起鯨鯢滿北州，過江仍復漏吞舟。
一時共愛恢恢網，不悟三綱亂不收。
詠史·顧榮
作者：陳普
朝代：宋

石勒王彌尚未昌，東南先有顧丹陽。
顧榮持易淳于首，未必江東只許長。
詠史·高堂隆
作者：陳普
朝代：宋

負土衣冠亂滿園，不知曹德是軒轅。
土山白盡忠臣髮，何似初來莫妄言。
詠史·高歡
作者：陳普
朝代：宋

段韶谷剎千金鑄，彭樂丁公七寶裝。
虎子得來成底事，何如抱犢卧雲崗。
詠史·魏徵
作者：陳普
朝代：宋

東宮無德倚儀刑，又似當年傅建成。
可笑鄭公如百舌，春前夏後兩般聲。
詠史·魯肅
作者：陳普
朝代：宋

龍虎鵷雛總可人，當陽傾蓋便蘭金。
荆州尺寸都相付，始是當年子敬心。
詠史·黄霸
作者：陳普
朝代：宋

鳳凰不一到尼山，獨爲宣皇不少慳。
圖畫紛紛上麟閣，五年宰相獨何顔。
詠史·龐士元
作者：陳普
朝代：宋

放虎山林計已非，蛟龍雲雨意猶遲。
士元驥足思騰踏，盍在劉琮不告時。
論語 聞政章 其一
作者：陳普
朝代：宋

秉彝好德性彌天，一見聖人皆勃然。
可惜欲心膠一世，無能期月况三年。
論語 聞政章 其三
作者：陳普
朝代：宋

莫貪學聖在聞言，但看威儀已燦然。
無隠無言二章旨，此章蓋已具其全。
論語 聞政章 其二
作者：陳普
朝代：宋

善言善行顔閔冉，子貢依然與有之。
可是晚年深性道，三年喪畢轉依依。
論語 聞政章 其四
作者：陳普
朝代：宋

盡心盡性自儀刑，得有相知道可行。
萬世無窮干祿法，深勞子貢一推明。
論語·三省章
作者：陳普
朝代：宋

專心於內最爲難，又主其三得大端。
曾識中庸并孟子，正如江水發岷山。
論語·君子不器
作者：陳普
朝代：宋

大學真儒耻小成，一源體用要流行。
當知萬物備於我，直自脩身至治平。
論語·子貢問君子章
作者：陳普
朝代：宋

出話誰能敢不仁，未行未足信於人。
欲求內外皆無間，兌口終須後艮身。
論語·孝弟章
作者：陳普
朝代：宋

仁民愛物本親親，有子當年見亦真。
第一註中明體用，洗空千載說經人。
論語·巧言令色章
作者：陳普
朝代：宋

正色忠言始是人，一毫巧令獸爲鄰。
本心面目無難見，識此非仁即是仁。
論語·弟子入則孝章
作者：陳普
朝代：宋

孝弟謹信汎愛衆，親仁猶未是全功。
聖賢成法事物理，都在詩書六藝中。
論語·慎終追遠
作者：陳普
朝代：宋

三千三百皆天秩，第一無如事死難。
喪祭兩端無愧悔，民風行作舜時看。
論語·攻乎異端章
作者：陳普
朝代：宋

墨氏似仁楊似義，佛如美色與淫聲。
刀圭烏喙甜如蜜，何况專攻欲盡精。
論語·時習章
作者：陳普
朝代：宋

學專復性習爲功，千五百年初發蒙。
悅樂已深加不慍，此身與道始流通。
論語·道千乘之國章
作者：陳普
朝代：宋

農田萬頃載車千，五者相因敬在先。
更把敬來充拓去，四方百里已堯天。
論語·首序
作者：陳普
朝代：宋

東魯氣勢已崔嵬，彼婦無端汶上來。
天地未開堯舜運，子西晏子亦桓魋。
謝天爵惠詩和韻
作者：陳普
朝代：宋

男子須爲顔孟徒，文章義理視公沽。
不窮六籍不爲學，未了三才未是儒。
當作大鵬辭斥鷃，又如快鶻入群烏。
泰山到頂無多路，不肯攀登直是愚。
謝岩上張伯春伯齊兄弟子姪惠生日詩
作者：陳普
朝代：宋

苟食媮衣豈足論，諸公何見爲開尊。
詩書雖讀道何有，爵德咸無齒敢言。
泉下年年孤祖考，眼前事事負乾坤。
幸隨草木酣秋色，晚節黄花別立根。
讀史·其一
作者：陳普
朝代：宋

王莽當年似姬旦，煬皇前日肖曾參。
擔囊揭篋何須逐，盜賊誰無仁義心。
讀史·其七
作者：陳普
朝代：宋

不是二顔張許輩，故將軀命委沙塵。
天生熊掌真滋味，自美自甘難告人。
讀史·其三
作者：陳普
朝代：宋

董卓猶知用荀爽，蔡京也解召楊時。
善人壽命如松柏，自有神明好護持。
讀史·其二
作者：陳普
朝代：宋

王敦自嘆非盛德，國忠自言無令名。
狐死不知正丘首，人倫都盡虎狼行。
讀史·其五
作者：陳普
朝代：宋

天踰鐵勒偏無夜，地到扶桑更有人。
民首自黔心自白，詩書萬古不憂秦。
讀史·其八
作者：陳普
朝代：宋

晏嬰白日爲讒賊，吾道何用尤臧倉。
啜粥倚廬深墨面，天地不遣君齊梁。
讀史·其六
作者：陳普
朝代：宋

祝網三驅百聖同，仲尼無語孟牽弓。
雷霆日月誰能避，肯向門前著大蟲。
讀史·其四
作者：陳普
朝代：宋

馬六尾五四代士，葱寸肉方千世心。
浮雲轉眼百千態，惟有性情無古今。
讀書有感
作者：陳普
朝代：宋

弄舌儀秦久厭看，無言混沌自安閒。
人心何日無堯舜，道學終天有孔顔。
五鬼不磨吾道義，二秦長是此江山。
窗前宿草根長在，萬古春風去復還。
賀叔父爲猶子成室
作者：陳普
朝代：宋

五典三綱宇宙人，千金九鼎祖宗身。
茶租急切同胞義，冰蘗規模一箇仁。
日月照臨倫理得，山川迴合棟梁新。
教人以意非言語，此事由家更及民。
賀岩上張商翁新居
作者：陳普
朝代：宋

商嶺高風動帝皇，商巖清夢到君王。
故將琴劍詩書室，結向烟霞水石旁。
紫氣遥知穿戶牖，青松應不隔垣牆。
後堂且設彭宣席，未許鶑鶑燕燕忙。
賀純父修考亭成
作者：陳普
朝代：宋

宇宙中間此考亭，接連千聖集三靈。
乍年松柏參天翠，無事莓苔滿地青。
道統拳拳俄棟宇，人心隠隠又雷霆。
世間萬事無難者，但把純心對六經。
贈南豐姚敬仲
作者：陳普
朝代：宋

孔門縲絏可妻，董生孝慈有翁。
天與仲尼不恕，人間處處流通。
贈清叟行
作者：陳普
朝代：宋

共君一夜話三生，語正投機君又行。
溪柳效顰添別恨，岸花和意送離程。
驚時莫問歸巢燕，贈別愁聞求友鶑。
今夜夢中重聚首，鷄聲茅店已三更。
贈葉洞春畫葡萄
作者：陳普
朝代：宋

引蔓牽藤寸管頭，扶驪剔蚌出風流。
三千龍女拋珠佩，一個儒生擁碧油。
莫是前生封即墨，便堪作酒博青州。
齊奴倘會清妍意，免得紅裙逐翠樓。
赤壁賦中四句·取之無禁
作者：陳普
朝代：宋

竹聲梅影芰荷香，滿檐連車不是贜。
無奈浮雲并糞土，百年瞬息萬人忙。
赤壁賦中四句·用之不竭
作者：陳普
朝代：宋

白璧黄金殺五侯，只堪揮斥不堪留。
柳風梧月窗前草，此興江河日夜流。